text:
Mmetse goba ditoro, go tse pedi ke efe ya nnete?
The following document is a translation from here.
The language of translation is Sepedi which is a primary constituent of the following South African Official languages:Tswana and Northern Sotho (and Sepedi itself). These languages are similar to a great extent such that mathematically you can think that Sotho is just the “integral” of Tswana, Sepedi and Northern Sotho… More rigorously:
Mmetse goba ditoro, go tse pedi ke e fe ya nnete?
Mmetse e nale go swana le ditoro ge o thoma go kopana le yona.
Eupša ge nako e sepela, o thoma go e tlwayela, go bonagala go le bjalo mehleng. Ke gopola gore taba ya goba le dihlopha e be e makatša kudu, ke ile ka e tlwayele ka napa ka e kwišia ka ge ke ile ka ithuta go tšwa go ditatamente
tše tharo tša mmetse tša dikgopolo tša go sa fetoge, go fihlela go kgopolo ya dihlopanyana tše dingwe tša go swana le go lekantšha dihlopha le diphlopha bjalo bjalo.
Go tše dingwe ditoro ke ile ka ikhwetša ke le gare ga sehlopha sa batho se segolo-goba ke be ke tsena gare ga lewa le legolo ka moteme?- ke be ke kwa nke nkare ke thoma go bona batho bao ba e sale gonale bophelo ga ba so ke ba bona lefase kantle ga lewa leo ba phelago go lona. Dihlopha di be di swana le bona batho bao, e bile gore lešakana le nale tikanyo yeo e bitšwago ’simetri’ go be go sa makatše.
Go feta moo, ditoro le mmetse di na le go swana ka dilo nyana tše ngwe-ke ra gore lebelela lenaneo leo la ditoro tšeo batho ge ba tsogile bare ba kile ba di lora:
• Dilo tša go sa swarege
• Menagano
• Go bolela ka seo ba se lorilego ga go swane le selo seo ba se lorilego
• bo botse le bobe
• Go tšhaba le go makala
• Go šomiša
Eya, ke nnete gore mmetse ga se toro. Re ka bolela ka dilo tša mmetse tšeo di naleng mengwaga ya dikete le dikete di le gona go swana le ’Pythagorean triples’ yeo e tšwang ditafoleng tša ma Babilona, di nnetefatšo goba bohlatse bjoo bo bitšwago ’Euclid’, khutlotharo yeo e šomišwago go hwetša di ’coefficients’ tša di ’powers’ tša (a + b). Dilo tše ka moka di ka bonala di le ditoro go bao ba tlileng ka tšona ka ge dihlopa tša mmetse le tsona di fo swana le ditoro, eupša ditoro di tsebagala ka go fela ka pela, dilo tša mmetse ke dilo tšeo di fetšago mengwaga le mengwaga tša go dirwa ke batho.
E kaba e le gore botelele bja tsebo ya mmetse, yeo e dirilweng ka nnete fela e leng moswananoši go ya ka hlalošo ya yona, e kaba e le toro goba nnete? Goba o nyaka gore toro ke seo se diregang bophelong, le ge mmetse e fo ba kakaretšo
e kaba e le nnete? A re thome mo, ekaba ditoro e le nnete? Eya, dikwagala bjalo ka nnete,le di ’EEG’ (tekhniki ya go bala ka tša monagano) di re go nale seo se diragalang go motho yoo a lorago. Eupša, ga go na tsela ya go rekhota seo motho a se
lorileng. Motho ge a re o lorile se le se, o ka se mo fetole wa re o nale maaka goba nnete, e bile go feta moo, le dikgopolo tša dilo tšeo di diragelego ga go na tsela ya go nnetefatša gore motho yoo a bolelago ka tsona o nale nnete na.
Motho o nale go fetola nonwane moo le moo gore e lekane yena. Ka tša bo ’psychology’ taba ya dikgopolo ga e tshepagale. Se se hlaloša gore nnete ya ditoro e nale bohwirihwiri. E bile ga go seo o ka se dirang, go hwetša nnete ya seo motho a bolelang ka sona ge e le gore o bolela
ka dikgopolo goba ditoro tša gagwe. Bonnete ba toro ke toro ka bo yona. Se se hlaloša gore e kaba selo seo motho a
se lorileng se modiragetše eupšsa toro e fo ba nnete nako yeo o robetšego, ge o tsoga, bonnete ba toro bofela le boroko, ka ge ga gona motho yo a e boneng ka ntle ga wena.
Go swana le mmetse, bonnete bja yona bo hwetšagala nakong yeo o sa dira dipalo, ka ge o kopanya bopaki wa fetša ka go ahlahla bohlatse/bopaki bjagago ka di iri le di iri, goba matšatši le matšatši a mantši. Mmetse ga e swane le ditoro ka ge o gona go boela wa dira seo o se direlego maloba eupša toro e fo fela ge o tsoga. E kaba se se hlaloša gore mmetse ga e swane le ditoro? ’Hamlet’ ge a bolaya ’Polonius’ e kaba e le seo se diragalang nakong yeo, babapadi ba padi yeo ga ba bolawi ka nnete. E kaba se se laetša gore mmetse e foba toro ya mohuta yo mongwe?
Ekaba ditoro e le mehuta ye ngwe ya dipapadi? O ka re ditoro ga di diragala ka ntle le taolo ya molori. Gwa makatša gore bangwadi ba di padi ba re babapadi ba nale bokgoni bja go tseba gore ke efe karolo ya bohlokwa papading. Ba boeletša bare bokgoni bjo ga bo lekane le di padi goba dipapadi tšeo ba di ngwalang. Dipapadi goba dipadi tšeo badingwalang di nale dilo tše
dintši tšeo di swanago le ditoro, nke nkare tekhnolotšhi e netefatša ditoro.
Se se ra gore ditoro gase maka eupša ge ba bolela ka tšona e ka ba e le maka. Balori bona ba ikwa ba phela torong eupša seo se fela ge toro ya bona e fela ge ba phafoga borokong. Mmetse, ka le tsogong le lengwe, e ka dirwa bonolo monaganong wa motho yoo a ikemišitšego. Setori sa mmetse ga se fetoge ge o phafoga borokonog, se dula se le bjalo. Ge se fetoga e ba e le gore se be se sa kwišišega ga botse.
Bonnete ba mmetse ga bo swane le dilo tšeo re di bonang mehleng (le ditoro), ka ge mmetse e nale poeletšo e sa fetoge, ka tsela ya go makatša, e bile poeletšo ya gona e kgonagala go direga mengwaga e mentši ya dikete le dikete, e le gore maleme, maitshwaro le go e hlagiša go fetoga mehleng. Le mmino ga o tšee felogo mmetse.


c: text/html

text:
Mmino wa lerato gao felelane pelo,
O tlisa lethabo pelong, moyeng le mogopolong,
Ke mmino yago tlisa lethabo le boiketlo,
Fela oka se tsebe gore otlo felela kae.
Mmino wa lerato o phela ole ka pelong,
Ge fela leikana gore otla dula ka pelong,
Re amogelana ka dipelo tsa lerato
Fela gose yo a tsebago gore otlo felela kae.
Mmino wa lerato gaona phoso,
Oraloke ka lethabo la gotswa pelong,
Oraloke bjalo ka papadi yeo oe ratago,
Fela oseke wa tseba gore otlo felela kae.
Mmino wa lerato o boreledi,
Ke mmino wa go ikgetha,
O ka pela go ithuta yona,
Fela go boima go go hwetsa,
Fela yona o nale moo otlago go felela gona.

robotstxt: allowed

filter: keep


text:
THABAMPŠHE, GaMasemola: Modumo go be go kwagala wa meropa, dinaka, mokodietane ge ešita le phalafala ya koma. Batho, kudu basadi le makgarebe, ba be ba tšhankgetše ka mebalabala ya mmitša, dituku di bofilwe ka mokgwa wa sentshe… di dirilwe dithabana, mameno le ditsebjana tša go fapana… batho e le ‘bomahlontebe… ke tletše gona go lebja’ – o rata bjang! Moreromogolo wa letšaši e be e le meketeko ya ngwaga ka ngwaga ya Leboneng Art Development ya Letšatši la Aforika.
MOTSE WO O NA LE MAAMUŠO
Ka gare ga lebala le legolo fao Leboneng Art Development e hlomilego moraka, go be go hlomilwe ditente tše tharo tšeo di bego di khoše baeng le badudi ba palo ya go feta lekgolo gannyane. Bjalo ka setheo sa go hlabolla bokgabo, mola pele ga lebala kgauswi le sefala go be go beilwe ditšweletšwa tša setšo … dilo tša go thalwa, tša go dirwa ka kota, tša go logwa, dipheta le tše dingwe. Kgauswi ga tšona go be go beilwe dijo tša setšo – semperiane, semotwana, lekokoro, kgodu, dithotse tša go gadikwa le tše dingwe. Kua thokwana go be go dutše dipitša tšeo di bego di tletše dijo tšeo tša setšo fao mang le mang a bego a sola tšeo a di ratago ka fao a ratago ka gona.
“Letšatši la Aforika le ketekwa ngwaga ka ngwaga ka 25 Mopitlo. Ka go lemoga gore letšatši le e tla ba e le gare ga beke, Leboneng Art Development e kgethile go keteka letšatši le lehono fao ba bantši ba lokologilego go tla go ipshina le rena. Rena re Maaforika ebile ga re na pelaelo le e nnyane ya gore re Maaforika. Dijo tše le di bonago mo pele ga lena, diaparo tše bontši bo di aperego le mmino wo re o opelago, ke tša Aforika… ke tša gaborena – ke bohwa bja rena. Le ge leuba la khorona le ile la hlakahlakanya dilo tša rena, re thabile ka kudu lehono ka gore bo sele gabotse mme re kgona go ipshina ka tša gaborena,” gwa realo Nchabeleng yo a tumilego ka la ‘Marumo’a Ngwato’ nakong ya ge a amogela baeng le badudi.
“Re dumela gore go na le bokgoni bjo bontši mo gagaborena. Bjalo ka Leboneng Art Development, nepo y arena ke go utolla le go hlabolla bokgoni bjo bo lego gona mo gagaborena. Re lebeletše mehuta ka moka ya bokgabo – go thala diswantšho, go betla, go bopa dilo ka letsopa, theto, go diragatša sefaleng, bjalobjalo. Nepokgolo ya rena ke go tloša baswa go bjala, diokobatši le bokebekwa ka go ba hlohleletša go utulla bokgoni bja bona. Taba e nngwe yeo re ratago go e dira moletlong wa Letšatši la Aforika la lenyaga, ke go hlompha baetapele le mašupatsela ao a tlišitšego seetša le kgatelopele mo motseng wa gaborena. Ka gona, dulang fase hlenkge mme le ipshine ka gore felo fa re tletše go ipshina. Le ke Letšatši la Aforika… ke letšatši la rena la go ipshina le go ikgantšha,” Marumo’a Ngwato a realo.
Magareng ga batho bao Leboneng e ba hlomphilego ka go ba neela disetifikeiti ka ge e le mašupatsela e bile… bao e bilego baetapele ba mathomo ba go hloma dihlopha tša kgwele ya maoto Thabampšhe. Go hlomphilwe gape le mokgekolo… yo e bilego morutiši wa mathomo fao motseng. Ngaka Moruti Pitšadi Mothetele Nchabeleng o hlomphilwe ka ge e bile sealogana sa mathomo sa Thabampše, Tlhompho e lebišitšwe go mogaši wa setswerere wa mahlwaadibona, Thamagana ‘Max’ Mojapelo ka seabe sa gagwe sa go hlohleletša merero ya setšo. Diphete Bopape wa kuranta ya Seipone Madireng o hlomphilwe ka thekgo yeo a e filego Leboneng nakong ya go feta. Gape Leboneng e hlomphile le sehlopha sa gfo tuma sa mmino wa setšo sa Mafološa-Nkwe-Thabeng.
“Ke hlwa ke humana tlhompho le difoka tša mehutahuta fela ga go na sefoka seo se nthabišago go feta se sa lehono. Lehono ke hlompšha ke banabešo… batho bao ba ntsebago gabotse le tšeo ke di dirilego bophelong. Ke a leboga bana ba kgoši. E reng ke le botšeng: motse wo wa gešo wo, o na le maamušo. Hle hlokomelang maamušo a motse wo, le a godiše gore bana ba motse wo ba kgone go latswa. Motse wo o humile ka bokgoni bja go thala, go betla le go bopa dilo. Motse wo o humile ka dibini le diopedi tšeo di kgonago go thabiša mašaba. Mobu wa motse wo o humile gomme o na le dintsanantsana tšeo di ka phedišago le go godiša motse. Re na le mabu a go kgona go dira letswai. Motse wo wa gaborena o na le maamušo! Hle, hlokomelang maamušo a motse wo,” Moruti Nchabeleng a realo a phophoma lethabo.


text:
111Ya re ge Athalia, mmagoKgoši Ahasia, a ekwa gore morwa wa gagwe o bolailwe, a laela gore meloko ka moka ya lapa la mošate e bolawe. 2Ya ba fela Joase, morwa wa Ahasia, yo a phologago. O be a tlile go bolawa le ba bangwe, eupša Josheba, rakgadiagwe, yo e bego e le morwedi wa Kgoši Joramo le kgaetšedi ya Ahasia ka malapa, a mo tšhabiša ka sephiri. Mosadi yoo a mo tšea le mofepi wa gagwe a mo iša ka phapošing ya go bolokela malao ka Tempeleng, gomme a mo uta gore Athalia a se ke a mmona, ka gona a se ke a bolawa. 3Josheba a hlokomela mošemane yoo mengwaga ye e selelago a mo utile ka Tempeleng, ge go sa buša Mohumagadi Athalia.
4Eupša ka ngwaga wa bošupa moprista Joyada a laela gore go bitšwe balaodi ba baleti ba Athalia le ba mošate, gomme a ba botša gore ba tle Tempeleng, moo a ilego a dira kwano le bona gomme a ba eniša gore ba dire se a bego a ikemišeditše go se dira. A ba laetša Joase, morwa wa Kgoši Ahasia, 5gomme a ba laela a re: “Ge le fihla modirong ka letšatši la Sabatha, le ikaroleng dihlopha tše tharo. Sehlopha sa mathomo se lete mošate; 6sa bobedi se eme lesorong la Sure, mme sa boraro se eme lesorong ka morago ga baleti ba bangwe. Tempele yona e letwe ka mokgwa wo:11:6 Seheberu mo se tlaleletša ka lentšu le lengwe leo go sa tsebjego gabotse gore le ra eng. 7Dihlopha tše pedi tše di tlogago modirong ka Sabatha di lete Tempele gore di šireletše kgoši. 8Le leteng Kgoši Joase le ntšhitše ditšhoša, mme le yeng le yena mo gongwe le mo gongwe mo a yago gona. Yo a ka le batamelago a bolawe.”
9Balaodi ba phetha ditaelo tša Joyada gomme ba tliša banna ba bona go yena – ba ba tlogago modirong ka Sabatha le ba ba tsenago ka letšatši leo. 10A neela balaodi bao marumo11:10 Diphetolelo tše dingwe tša kgale di re “marumo”. Lebelela 2 Dikr. 23:9. Seheberu se re “lerumo”. le dikotse tše e bego e le tša Kgoši Dafida mme di bolokilwe ka Tempeleng, 11gomme a bea banna bao ba ntšhitše ditšhoša ba teile lenaka ka pele ga Tempele ba goma ka aletare, gore ba šireletše kgoši. 12Ka morago Joyada a ntšha Joase ka Tempeleng, a mo rweša mphapahlogo, gomme a mo fa puku ya melao ye e laolago bogoši. Ke moka Joase a tlotšwa mme a bewa kgoši. Batho ba tia magoswi ba goa ba re: “A kgoši a re phelele!”
13Mohumagadi Athalia a kwa lešata le le bego le tladitšwe ke baleti le batho, ka gona a hlaganela Tempeleng moo lešaba le bego le kgobokane gona. 14
Moo a bona kgoši ye mpsha e eme kgauswi le kokwane ya mojakong wa Tempele, bjalo ka ge e be e le setlwaedi. Balaodi le baletši ba diphala ba be ba eme le yena, gomme batho ka moka ba tia mekgolokwane ba letša diphala. Athalia a gagola diaparo tša gagwe mme a goelela a re: “Ke go uša mmušo! Ke go uša mmušo!”
15Joyada o be a sa nyake gore Athalia a bolaelwe ka kgorong ya Tempele, ka gona a laela balaodi ba madira a re: “Mo ntšhetšeng ntle a fete ka gare ga melokoloko ya baleti, gomme le bolayeng yo mongwe le yo mongwe yo a ka lekago go mo phološa.” 16Ba mo swara, ba mo iša mošate, gomme ba mmolaela moo Lesorong la Dipere.
17Moprista Joyada a diriša Kgoši Joase le setšhaba kgwerano le Morena ya gore e tla ba setšhaba sa Morena; a ba a diriša kgoši le setšhaba ye nngwe kgwerano. 18Ka morago setšhaba sa ya tempeleng ya Baale gomme sa e phušola; ba pšhatlaganya dialetare le medimo ya diswantšho, gomme ba bolaya Mathane, moprista wa Baale, pele ga dialetare tšeo.
Joyada a bea baleti Tempeleng, 19gomme yena le balaodi le baleti ba kgoši le baleti ba mošate ba felegetša kgoši go tloga Tempeleng go ya mošate, ba latelwa ke setšhaba ka moka. Joase a tsena ka Lesoro la Baleti gomme a dula setulong sa bogoši. 20Setšhaba ka moka sa thaba mme motse bjale wa iketla ka ge Athalia a be a bolailwe mošate.


text:
51Mo ponong ye nngwe ka bontšhwa lengwalo le tšewa ke phefo lefaufaung. 2Morongwa a mpotšiša a re: “O bonang?” Nna ka mo fetola ka re: “Ke bona lengwalo le tšewa ke phefo lefaufaung; ke la dimetara tše lesome ka botelele, le tše tlhano ka bophara.”
3Ke moka a re go nna: “Mo go lona go ngwadilwe thogako ye e tlago wela naga ka moka. Ka thoko ye nngwe ya lengwalo go ngwadilwe gore mahodu ohle a tla ntšhwa mo nageng; ka thoko ye nngwe go ngwadilwe gore bohle ba ba ikanago ka maaka le bona ba tla tlošwa. 4Morena Ramaatlaohle o re o tla romela thogako ye gomme ya tsena ka lapeng la lehodu le lengwe le le lengwe, le ka go la yo a ikanago ka maaka ka leina la gagwe. E tla lala ka dintlong tša bona, ya hlahlamolla marulelo a tšona, ya kgereša le maboto.”
5Morongwa yola a bego a bolela le nna a mpatamela a re: “Bona selo sela se etla!”
6Ka mmotšiša ka re: “Ke eng?”
Yena a mphetola a re: “Ke seroto, gomme se swantšha molato5:6 Diphetolelo tše dingwe tša kgale di re “molato” Seheberu se re “mahlo”. wa batho bohle mo nageng.”
7Sekhurumelo sa morodi sa seroto seo sa khuromologa. Ka moo serotong go be go dutše mosadi.
8Morongwa a re: “Mosadi yo o swantšha bokgopo.” Ke moka a mo kgoromeletša ka serotong, gomme a khurumela seroto ka sekhurumelo sela sa morodi. 9Ge ke lebelela ka bona basadi ba babedi ba fofa ba ntebantšhitše ba na le diphego tše di phurolotšwego moyeng tše di swanago le tša tlhame. Ba kuka seroto sela ba fofa le sona.
10Ka botšiša morongwa yola wa go bolela le nna ka re: “Ba se iša kae?”
11Yena a mphetola a re: “Ba se iša Babilonia, mo ba tlago se agela tempele. Ge e fedile seroto seo se tla bewa bodulong bja sona ka gare ga yona.”


text:
251Tše dingwe diema tša Solomone tše di ngwalolotšwego ke bahlankedi ba Hiskia, kgoši ya Juda, šedi:
2Modimo o hlomphelwa ge a bipa ditaba;
magoši a hlomphelwa ge a bipolla ditaba.
3Tša ka pelong ya kgoši ga di tsebje,
di etša go akalala ga legodimo le boteng bja lefase.
4Hlokolang silibera, makgone a bope se sengwe ka yona.
5Ntšhang yo kgopo ka mošate,
kgoši e tle e buše ka toka.
6
Se ithete pele ga kgoši goba wa ipea le ba maemo.
7-8Go kaone ge o ka botšwa gore o ye madulong a ka pele,
go na le gore o kokobetšwe pele ga bakgomana.
O se kitimele kgorong ya tsheko go yo bega se o se bonego;
o tla reng ge hlatse ye nngwe e ka go bontšha gore o fošitše?
9Ge o sekišana le moagišani kgorong,
sephiri sa mongwe sona o se se utolle.
10Ka gore ge a ka tseba a ka go sola,
wa napa wa kgomarelwa ke bogoboga.
11Lentšu le le boletšwego ka nako ye e lebanego
le etša mekgabišo ya diapola tša gauta
tše di tlokilwego sebjaneng sa silibera.
12Go motho wa tsebe go kgalwa ke motho yo bohlale
go etša lengina la gauta goba sekgabišo sa gauta.
13Morongwammotegi o lapološa baromi ba gagwe
go etša lehlwa le le timolago phišo nakong ya ge go bunwa.
14Mokgantšhampho tša molomo o swana le maru
le phefo ye e sa tlišego pula.
15Bopelotelele bo kgona le babuši;
leleme le boleta le fetša manganga.
16Morafadinose o di ja ka tekanyo;
sejagobe se kgonwa ke go hlatša.
17Se etele moagišani kgafetšakgafetša,
ka gore o ka mo tena a ba a go hloya.
18Mpharamongwe o bjalo ka thoka,
goba tšhoša,
goba mosebe wa mantsi.
19Go ikanya sefelele tlalelong
ke go sohla ka ino la go bola,
goba go gata ka leoto la go hlotša.
20Go opelela mojapelo koša ya lethabo
go etša go apola motho kobo mohla go tonya,
goba go tšhaša ntho ka sekanama.
21
Ge lenaba la gago le swerwe ke tlala o le fe dijo;
ge le nyorilwe o le fe meetse le nwe.
22Ka mokgwa woo o tla le leša dihlong,
gomme Morena o tla go putsa.
23Lesebo le hlola kgalefo
bjalo ka ge phefo e tšwago ka leboa e hlola pula.
24Go itulela nkhutlwaneng ya tlhaka
go phala go dula le mosadi wa go ngamola hlogo.
25Ditaba tše di thabišago tša go tšwa nagakgole
di etša meetsematonya go yo a nyorilwego.
26Moloki yo a palelwago ke yo kgopo
o swana le sediba se se dubegilego,
goba mothopo wo o hlapetšwego.
27Go ja dinose kudu ga se gwa loka;
go ithatiša batho go feta tekanyo
le gona go bjalo.25:27 “go ithatiša ... bjalo” Seheberu ga se kwagale gabotse.
28Motho yo a tshelwago ke pelo o kotsing
go swana le motse wo manaba a o kgerešitšego merako.


text:
Mapungubwe ke lefelo le le botse, le thaba ye kgolo e folete, ka flat-topped Hills le molapo wa baobab-studded yo welago mo Nokeng ya Limpopo - ke mohuta wa lefelo yo o ka go kgethago ge o nyaka go thoma lapa.
Mmušo wa Pre-shona e be e tšwa go na fa ka 1220 - karolo ya setšo se se golo sa naga seo se agilego maswika a bodulo mo bogareng bja Afrika Borwa pele go se no fihla ba colonists ba ba šweu.
Gauta ya tshipi e dirilwe mo madulong a mantši, gomme ge Mapungubwe e hweditše ke matsomi bja bathošweu ka 1932, ba ile ba hwetša dikgaruru tša gauta, magareng ga tšona go be go na le gauta ya tšhukudu ye tumelego yeo ba e hweditšego. Taelo ya Mapungubwe, ye laeditšwego ke gauta ya tšhukudu, ke sefoka se se gola sa boetapele sa Afrika Borwa.Translated by Lebogang Sewela


text:
Mapungubwe E mo Bodikela bja Lebowa mo khutlong ya Afrika Borwa, ka kopano ya Limpopo le dinoka tša shashe. E mollwaneng le Botswana le Zimbabwe, go lebana le Tuli Block. Mengwaga e ka bago 1000 ye mmalwa ye e fetilego, ye e be e le Senthara ye kgolo ya maatla yeo e bapatšwago merchants e theilwego godimo ga East Coast ya Afrika. Go na le mafelo a go feta a 200 a Difosili tša go amana le di metsemošate ye tharo, tšeo di bilego gona ka di dinako tše fapanago: Zhizo, k2 le Sefoka sa mmoto wa Mapungubwe.
Tšhelete ka Sefoka sa Mapungubwe mmoto e be e le ye kgolo le wealthiest. Kgoši o be a dula a ka splendid a godimo, le ge e le gore batho bao ba bego ba gagwe ka terraces tikologong ya maoto a mmoto. Ka morago ga go phuhlama ga civilisation, mengwaga ye 700 ye e fetilego, setšhaba se se setšego mo lefelong, ba ganne go ya kgauswi le mmoto, ba be ba tšhogile, ba nagana gore ke fao badimo ba dulago gona.
Mmoto wa mathomo o lemogile ke batho ba makgowa ka 1932, ge monna yo mogolo wa sefofu yo a bitšwago Mowena a gapeletšwa go šupa go kgolo ka mmoto go morutiši, Van Graan. Van Graan le bagwera ba gagwe ba hweditše palo ya dirapa tša mabitla godimo ga mmoto yeo e bego e tletše ka dilo tša maso tše botse, motho yo a tumilego kudu wa sebopego sa go dirwa ka tšhukudu e dirilwego ka foele ya gauta.
Kgahliša ya modumo? ee! Bjale, ke ka lebaka lang ge re sa tsebe ka ga setšo se se lebetšwego le ka ga mmoto bona wa go tšhoša? Gabotse, le ge e le gore Mapungubwe e be e le ye ngwe ya Sefoka sa civilisations ya Borwa bja Afrika, e bile ya fihlwa mo sephiring mengwaga ye ka bago 700. Le go na le mabaka a mmalwa a yona lacuna.
Sa mathomo, go swana le tše dingwe tše ntši tša kgalekgale tša civilisations mo Amerika Borwa le mo Middle East, go na le tšwelopele ye nnyane magareng ga batho ba kgale Sefoka sa Mapungubwe le bašomi bja bona ba sebjalebjale, go feta diiletšo tše se go botse.
Godimo ga moo, Mapungubwians ga se ba tlogela bohlatse bja go ngwalwa, le histori ya molomo ga e iši morago go feta ye lekgolo ka bontši. Sa mafelelo, ka kgethologanyo ya Afrika Borwa, mmušo o tloga o sa nyake go rurisa dihlakahlakano ya bobotse bja meago gomme tshepetšo ya thuto e no ba fela ga se ya šoma ka prehistory ya Afrika ka moka.
Lefase la Barwana le thulaganyo ya kgethollo e be e le ka mo go madulo wa iron-age glossed le goba o be o be o hlokomologa ke dipuku, gomme se se feleleditše ka dilo tše di sa nepagago gore ga go na se diregilego mo Afrika Borwa go fihla ka 1500s babašweu ba fihla.
Rena ba bangwe bao ka madimabe ba re paletšego ke go hwetša thuto ka fase ga thekgo ya go se kgodiše Afrika Borwa ga re kwešišo mo setšhabeng go be go le boima, morafe, ngata ya bathi, ba dulago ka mo di ntlong gomme ba tlola mo sethokgweng ka masebe. Setlaela se sengwe sa semorafe o rile go nna ‘batho ba Afrika ga ba na setšo’ gomme pele ke šorofela, ke be ke swanetše go gopola gore se ke seo a se rutilwego ke histori ye se negago ya nako ye e fetilego.
Ge go le bjalo, mo mengwageng ye e fetilego, go bile le bontši bja setšhaba le dipontšho bilego gona mo Yunibesithing ya Pretoria, gomme kanegelo e ile ya begwa ka bophara mo kuranteng. Le ge go le bjalo, bontši bja dipego tše di beilwe ka ‘puzzle’ ya Sefoka sa Mapungubwe gomme ba akanya bao ba ka bego ba boyona botse bja gauta ya ditšhukudu – ga se ba lora gore go ka ba le nako yeo e ka bago legae la pelego/tšweletšo.
Eupša, seripa se se ntši sa Sefoka sa Mapungubwe se be se beilwe mo diraka tša ditšhila la dirutegi, ka kholofelo ya gore le tla lebelwa. Se se nyakile direga.
Go tloga ka ngwaga wa 1994, kgopolo ya sepolotiki sa Sefoka sa Mapungubwe e kaonafaditšwe bjalo ka seka sa gapeletšo ya tsošološo ya Afrika; Mehlala ya go kwagala ya letalo la go feta tšeo re nyakago go di ekiša. Ka gona, ka 1997, mafelelong, senoko sa histori se ile sa mpshafatšwa ka go akaretša, le go tlatša sa histori ya Afrika, le Sefoka sa Mapungubwe gore se be maleba go ya ka temogo ya rena ya bosetšhaba.
Bjalo ka diholego tša maikemišetšo a magolo a Sefoka sa Mapungubwe a fihlilwe ka gare ga mellwane ya tšhireletšo ya National Park ye mpsha. Go thwe go swanetše go lemogiwa gore tlhompho ye kgolo ya go fiwa ke mmušo go MaAfrika Borwa ya bokgoni le katlego e bitšwa Sefoka sa Mapungubwe. Se, gomme, ke kanegelo ya Sefoka sa Mapungubwe.
Se a makatša e bile ke kanegelo ya go ba le dimakatšo, e tletše ka sephiri tše kgahlišago tšeo di tšomilego fela ka dikarolo tša gauta, ya go bopa letsopa le batho ba mmalwa.
Gape ke kanegelo ya go kgahlišago, ya tiragalo ye tletšego ya kgale ya civilisations le kotsi tše ba di hweditšego, e balegago go swana le padi ya H. Rider Haggard. Eupša, ge motho a tšene sekolo pele ga ngwaga wa 1997, kanegelo ya Sefoka sa Mapungubwe ya setšo le yona e bohlokwa ka šitletšwego meoyeng ya rena, gomme seo se sa ngwalwago selo se hloka go tlatšwa.Translated by Lebogang Sewela


text:
121Go itheta go ntshwanetše, le ge go sa nkhole selo. Gomme bjale ke nyaka go bolela ka dipono le ditshenolo tše di tšwago go Morena. 2Go na le monnatsoko yo ke mo tsebago wa Mokriste, yo mengwaga ye lesome le ye mene ye e fetilego a kilego a phamolelwa legodimong la boraro. Ga ke tsebe ge eba seo se diregile ka nnete goba e be e dio ba pono, go tseba Modimo. 3-4Ke re nna ke tseba ge monna yo a ile a phamolelwa Paradeising12:3 “Paradeising” Ke go re “legodimong”. – se ke sa se tsebego ke ge eba seo se diregile ka nnete goba e be e dio ba pono, go tseba Modimo – gomme a fihla a kwa ditaba tše motho a sa kgonego go di bolela, le gona a sa dumelelwego go di bolela. 5Tša monna yo ke tšona tše ke nyakago go di kgantšha, ga ke nyake go kgantšha tša ka, ge e se ona mafokodi a ka. 6Le ge nkabe nka nyaka go kgantšha, e be e ka se be botlaela, ka gobane ke be ke tla be ke bolela nnete. Fela ke a itshwara, gore go se be le yo a ntšeelago godimo go feta tše a di bonago ke di dira, goba a di kwago ke di bolela.
7Fela gore ke tle ke se ikgogomoše ka tše di makatšago kudu tše ke ilego ka di utollelwa, ke ile ka kgontlhetšwa phatša nameng,12:7 “phatša nameng” Ga go tsebje gabotse gore seka se se ra go reng. Se ka no ba se era bolwetši, goba mathata, goba go hlomarwa. phatša ye e bego e itirile moromiwa wa Sathane wa go ntlaiša gore ke fele ke ikokobetša. 8Ka rapela Morena gararo ke mo kgopela gore a ntlhomole phatša yeo. 9Yena a mphetola ka go re: “Kgaugelo ya ka e go lekane, gobane maatla a ka a tiile kudu mo go ba ba fokolago.” Ka gona ke kgahlwa kudu ke go itheta ka mafokodi a ka, gore maatla a Kriste a tle a dule mo go nna. 10Ke ka lebaka leo ke kgotsofatšwago ke go rwala mafokodi le mahlapa le mathata le dihlomaro le ditlaišego ka lebaka la Kriste. Gobane ge ke fokola ke mo ke nago le maatla.
11Ke fetogile setlaela ka go itheta ke gapeletšwa ke lena. Gape ke lena le bego le swanetše go ntlhatsela. Gobane le ge ke se selo, ga go se se ntlhaelelago sa baapostola bao ba go ba bommakaipea. 12Dišupo tša gore ke moapostola, e lego mehlolo le dimaka le ditiro tše maatla, ke di dirile moo go lena ka bopelotelele. 13Ke eng se se diretšwego diphuthego tše dingwe mme lena la se hlaetšwa, ge e se gore lena ga se ka le kgopela go nthuša ka tšhelete ka le imetša? Le ntshwarele tšhitelo yeo, ge!
14Bjale ke lekga la boraro ke itokišetša go tla moo go lena. Nka se le tshwenye ka selo ge ke etla, gobane se ke se nyakago ke lena, e sego tšhelete ya lena. Gape ga se bana ba ba swanetšego go nyakela batswadi tše ba di hlokago. Eupša ke batswadi ba ba swanetšego go nyakela bana ba bona. 15Nna nka thabela go ntšha tšohle tše ke nago le tšona le go intšha go ipheleletša, nnamong, gore ke le hole. Na ge ke le rata gakaaka, lena le ka nama la nthata mohlaetšana?
16Le ge go ka ba bjalo, motho yo mongwe yena a ka no re ke be ke le radia, ke le thea ka maaka. 17Kgane ke ile ka le hlalefetša ka yo mongwe wa ba ke ilego ka ba roma go lena? 18Ke ile ka rapeletša Titose gore a tle, ka mo roma le modumedi yo mongwe. Na Titose o le hlalefeditše? Kgane nna le yena re be re se na maikemišetšo a tee goba re sa gate ka mošito o tee?
19Mohlomongwe lena le hloma nke nako ye ka moka re leka go ikemelela mo go lena. Aowa, re bolela mo pele ga Modimo re le Bakriste. Gomme lena, barategi, tšohle tše re di dirago re di direla go le aga mo go tša tumelo. 20Ke dio šia gore mohla ke etla moo ke tla le hwetša le se ka mo ke ratago le eba ka gona, le lena la nkhwetša ke se ka mo le ratago ke eba ka gona. Ke šia gore ke tla hwetša diphapano, le mona, le dikgalefo, le mahufa, le ditshenyamaina, le lesebo, le boikgogomošo, le mpherefere. 21Ke šia gore mohla ke etla go lena gape Modimo wa ka o tla nkokobetša mo pele ga lena, gomme ke tla nyamišwa ke ba bantši ba ba kilego ba dira dibe, fela ba se itsholele bootswa le bokgeke le bofebe bjo ba bo dirilego.


text:
Re etela koko
Motlhago Sara Mohale
Catherine Groenewald
Odongo le Apiyo ba dula motse-setoropong le tatago bona. Ba be ba fela pelo gore maikhutšo a dikolo a thoma neng. Ba fela pelo ka gore ba ya go etela koko. Odongo le Apiyo ba be ba thabile ka gore maikhutšo a ile a fihla.
Mantšiboa ba ile ba paka diaparo tša leeto, ba itokišetša leeto la bona le le telele go yo etela koko. Bošegong bjoo, bana ba ba ile ba palelwa ke go robala, ba lala ba bolela ka maikhutšo bošego kamoka.
Mesong, ba tloga ka koloi ya tate ba leba go koko. Koloi ya sepela ya feta dithaba, ya feta diphoofolo tša naga le polasa ya teye. Bana ba ipshina ka go bala dikoloi tšeo di fetago le ka go opela dikoša.
Morago ga nakwana, bana ba lapa ba swarwa ke boroko.
Tate o ile a tsoša Odongo le Apiyo ge ba tsena ka motse. Ba ile ba hwetša koko, Selaelo, a dutše legogong tlase ga mohlare. Ka Sepedi, 'Selaelo' ke gore, 'ngwana wa mafelelo'.
O ile a amogela baeng ba gagwe ka go opela le go bina ka ntlong ka lethabo. Odongo le Apiyo ba ile ba thabela go fa koko Selaelo dimpho tšeo ba mo reketšego tšona go tšwa toropong. "Bula mpho ya ka pele koko," gwa bolela Odongo. "Aowa, bula ya ka pele!" gwa goelela Apiyo.
Koko Selaelo o ile a leboga dimpho ka go šegofatša bana le go ba reta ka ditheto tša bona.
Odongo le Apiyo ba ile ba ya ntle go raloka. Ba ile ba kitimiša dinonyane le dirurubele.
Ba namela mehlare gape ba raloka ka letamong.
Mathapama ba boa gae go tlo lalela. Ba ile ba thoma go otsela ba le gare ba eja!
Ka tšatši leo le latelago, tatago bana o ile a boela morago gae, bana ba šala le koko Selaelo.
Odongo le Apiyo ba ile ba thuša koko ka mešongwana ya ka gae. Ba kga meetse, ba tla le dikgong. Ba tla le mae a dikgogo a go tšwa ka hokong, ba kga le merogo ka serapeng sa koko sa merogo.
Koko Selaelo o ile a ruta ditlogolo tša gagwe go apea mageu. A ba ruta gape go apea bogobe bja mabele, ba šeba ka hlapi.
Tšatši le lengwe Odongo o ile a iša dikgomo tša koko Selaelo mafulong. Dikgomo di ile tša šwahlela mašemo a moagišane wa koko. Mong polasa o ile a befelwa kudu. O ile a tshepiša gore o tlile go tšea dikgomo bakeng la gore di jele ka mašemong a gagwe. Go tloga tšatšing leo, Odongo o ile a tshepiša go hlokomela.
Ka mokibelo, bana ba ya mmarakeng le koko Selaelo. Koko o be a rekisa merogo, swikiri le disepe gona kua mmarakeng. Apiyo o be a rata go botša bareki kelo ya direkišwa tšeo tša koko. Odongo yena, a rata go phuthela tšeo bareki ba di rekilego.
Mathapama bana le koko ba ipshina ka teye, morago ba bala letseno la bona la tšatši leo mmogo.
Go se goye kae, ke ge maikhutšo a fedile. Odongo le Apiyo ba swanela go boela gae motse-setoropong. Koko Selaelo o ile a fa Odongo kepisi, a fa Apiyo jeresi. Morago a phuthella bana mphago wa leoto.
Ge tatago bona a fihla, bana ba be ba sa nyake go sepela. Ba kgopela koko Selaelo gore a sepele le bona. Koko Selaelo o ile a myemyela a re, "Nna ke tšofetše gore nka dula motse-setoropong. Ke tla le emela ge le tla go nketela gape."
Odongo le Apiyo ba mo gokara ka maatla, morago ba mo laela.
Ge ba boela sekolong, Odongo le Apiyo ba anegela bagwera ka bophelo bja naga-magaeng. Bangwe bagwera ba re bona ba rata bophelo bja motse-setoropong efela bangwe ba re bja naga-magaeng bo kaone. Seo ba kwanego ka sona ka moka, ke gore Odingo le Apiyo, ba nale koko wa go loka wa lerato!
You are free to download, copy, translate or adapt this story and use the illustrations as long as you attribute in the following way:
Re etela koko
Author - Violet Otieno
Translation - Motlhago Sara Mohale
Illustration - Catherine Groenewald
Language - Sepedi
Level - First paragraphs
© African Storybook Initiative 2015
Creative Commons: Attribution 4.0
Source www.africanstorybook.org


text:
41Moya wo Mokgethwa o bolela thwii gore mehleng ya mafelelo batho ba bangwe ba tla kgeloga; ba tla theeletša meoya ya maaka ba latela le dithuto tša bademone. 2Dithuto tše dibjalo di phatlalatšwa ke bafeane ba baradia ba ba hwilego matswalo mo nkego ba swailwe ka tshipi ya go fiša. 3Batho ba mohuta woo ba iletša batho go nyala le go ja dijo tše dingwenyana, mokagona Modimo a di diretše gore di lewe ka tebogo ke bao e lego badumedi mme ba tsebago therešo. 4Tšohle tše di hlodilwego ke Modimo di lokile; gomme mo go tšona ga go se se swanetšego go lahlwa, eupša tšohle di swanetše go amogelwa ka tebogo, 5gobane di kgethwafatšwa ka lentšu la Modimo le ka thapelo.
6Ge o ka laya badumedikawena bjalo o tla be o le mohlanka yo a direlago Kriste Jesu gabotse, o le yo a iphepago ka mantšu a tumelo le a thuto ye e lokilego ye o e botegetšego. 7O kgaogane le dinonwane tša batho ba lefase. Wena o itlwaetše bophelo bja bodumedi. 8Go ithobolla mmele go na le mohola mmeleng, eupša bodumedi bjona bo na le mohola dilong ka moka, ka gore bo re holofetša bophelo bja gonabjale le bja ka moso. 9Yeo ke nnete ye e swanetšego go amogelwa ka botlalo. 10Ke ka lebaka leo re katanago re kalokana,4:10 “kalokana” Dingwalwakaseatla tše dingwe di re “rogwa”. ka gobane re botile Modimo yo a phelago, yena e lego Mophološi wa batho bohle, gagolo bao ba dumelago.
11O ba laye o be o ba rute ka dilo tše. 12Go se be le yo a go nyatšago ka lebaka la ge o le yo mofsa, eupša o be mohlala go badumedi ka dipolelo tša gago, le ka boitshwaro, le ka lerato, le ka tumelo, le ka bohlweki. 13O ikgafele go balela phuthego Mangwalo a Makgethwa, le go ba kgothatša, le go ba ruta, go fihlela ke etla. 14O se hlokomologe mpho ye Modimo a go filego yona mola baprofeta ba bolela mabapi le wena, mola bagolo ba phuthego ba go bea diatla. 15O itlwaetše dilo tše gomme o ikgafele tšona, gore tšwelopele ya gago e bonwe ke bohle. 16O itote, o lote le thuto ya gago. O fele o phetha dilo tše, ka gobane ge o dira bjalo o tla be o iphološa, o phološa le ba ba go kwago.


text:
Ka August 4, 2020, cache ya ditone tše ka bago 2750 tša metric tša ammonium nitrate tšeo di bolokilwego ka tsela e sa tsepamago boema-kepeng bja Beirut, Lebanon e ile ya gotetša gomme ya thoma go thuthupa mo gogolo ga taelo e phagamego yeo e ilego ya senya dikarolo tše dikgolo tša motse wa bogologolo.𝐁𝐞𝐢𝐫U𝐭 2020
Sepedi
Lehono re bolela ka phetogo, boitlhamelo le go amogela.
Ge tv ya mebala e tšwelela kua Italy ka bo-1970, balaodi ba lefelong leo ba ile ba phumola bontši bja di-TV ba bolela gore ga se ba dira diteko tše di lekanego le gore di ka ba kotsi go babogedi. Mohlomongwe ba be ba nepile, mohlomongwe ga se. Taba ke gore e be e le theknolotši yeo e šitišago yeo mmušo o ilego wa leka go e laola ka ge ba be ba sa e kwešiše.
Mohlala o mongwe ke inthanete.
Lebili la Maikutlo Magnet – Sepedi
Tiragalo ya induction ya motlakase. Molao wa Faraday – Sepedi
Tiragalo ya induction ya motlakase e ile ya utollwa ke Michael Faraday le Joseph Henry, diphetho tsa teko ya pele e totobatsa ketsahalo ya induction ya motlakase e phatlalatswa ka 1931 ke Faraday. Tiragalo ya go hlohleletša ga mohlagase e na le ponagalo ya gagamalo ya mohlagase yeo e hlohleleditšwego le mohlagase wo o hlohleleditšwego ka potologong yeo e tshelago ke go elela ga makenete yeo e fetogago ka nako. Teko ye bonolo yeo e bontšhago tiragalo ye e bontšhitšwe go Seswantšho 1. Re na le kela ka ditheminali tša yona re kgokaganyago milliammeter yeo e bopago potologo ye e tswaletšwego. Re tliša makenete tikologong ya tikologo ye. Ge e ba makenete a khuditše, ammeter ga e bontšhe mohlagase le ge e le ofe. Ge makenete a sepetšwa pele le morago magareng ga go retologela ga khoele nalete ya ammeter e a fapoga go laetša go ba gona ka gare ga potologo ya khoele ya mohlagase wo o bitšwago mohlagase wo o hlohleleditšwego wo o laetšago gore tshepedišo ye (khoele + makenete) e itshwara bjalo ka jenereithara ya mohlagase, e lego gagamalo ya mohlagase hlaha bitsoa gagamalo hlohleletsago motors motlakase.


text:
Group : Rutang Bana Ditaola
Song: Sefenenyana
Genre: Kiba/Dinaka
Project : Bapedi Culture and Music (BACUM)
Label : MokgodzeakaD Pro Label (MAKAD)
SEROKOLO: Tate Mohlala (Mamone)
Rele ba BACUM, bjale kage moeno wa mokgatlo wo ele "Remo Leetong _ We Are On Tour " Re swaragane le goka leka ka Naatla goka thetha le Dilete ele Gere leka goka kgoboketša Segagabo Motho se gomme rese boloke gore le Moloko woo o tlago o kgone go ithuta le gose lahlegelwe ke tsebo ya Segagabo Bona.
Kase sebaka re tsemile mogoma fase, re gare re thushana le Sehlopha sa Rutang Bana Ditaola goka gatisha mmino wa bona wa Kiba.
Mokgwa wago boloka bohwa ke gona go gatisha lego ngwala buka.
Gose goye kae re tlabe re lokolla mmino woo, semmusho gomme LA kgona goka ipshina ka wona leka gae gele thekgile ditho.
Ga bjale, kgole ke moo re tšwago......


text:
191
Molaetša wa Morena mabapi le Egepeta šo: Morena o tla Egepeta a nametše leru la lebelo. Medimo ya diswantšho ya Egepeta e a tekateka ge a fihla, gomme batho ba Egepeta ba nolega moko. 2Morena o re: “Ke tla lweša Moegepeta le Moegepeta, motho le ngwanabo, motho le mongkayena. Motse o tla lwa le wo mongwe, mmušo wa lwa le mmušo. 3Ke tla gakantšha Baegepeta mererong ya bona, gomme ba nolega moko. Ba tla kgopela medimo ya bona ya diswantšho, le ba malopo, le dinoge, le didupe gore ba ba eletše. 4Baegepeta ke tla ba gafela go mmuši wa sehlogo, kgoši ye šoro, gore e ba buše. Ke realo, nna, Morena Ramaatlaohle.”
5Meetse a Naele a tla thoma go gopa go fihlela e pšhetše sa ruri. 6Mekero ya yona e tla nkga ge e gopa e epšha. Mahlakanoka le mehlahla di tla pona; dimela tša molomong wa Naele 7le dibjalo tša ka mathoko a noka yeo di tla omelela tša tšewa ke phefo. 8Bathei ba dihlapi ba tla lla – bohle ba ba phelago ka go tanya dihlapi ba tla ilela, ba ba tlwaetšego go lahlela malokwa ka meetseng ba tla bolawa ke tlala. 9Baohli ba tlhale ba tla lewa ke dihlong, le balogi ba gakanega, 10ba kwa bohloko; ba ba thwetšwego ba tla nyama.
11Ruri, baetapele ba motse wa Tsoane ke mašilo! Bahlale ba bagolo ba kgoši ya Egepeta ba mo eletša tša botlaela. A bjale le ka botša kgoši bjang gore bona ke ditlogolo tša banna ba bohlale le tša magoši a bogologolo? 12Wena kgoši ya Egepeta, dihlalefi tšela tša gago di kae? A di go botše se Morena Ramaatlaohle a ikemišeditšego go se dira naga ya Egepeta. 13Baetapele ba Tsoane ke ditlatla, ba Memfise ba tšwile tseleng. Dihlogo tšeo tša Baegepeta di arošitše setšhaba. 14Morena o dirile gore dikeletšo tša bona di gakantšhe kgoši. Ka gona Egepeta e dira tše di phošagetšego fela; e thedimoga bjalo ka setagwa ge se thedimoga mahlatšeng a sona. 15Ga go le o tee Egepeta, mohumi goba modiidi, mohlomphegi goba monyatšegi, yo a kago thuša naga yeo.
16Nako e etla yeo ka yona Baegepeta ba tlago boifa bjalo ka basadi; ba thothomela ba tšhogile ge ba bona Morena Ramaatlaohle a ba rethela matswele. 17Juda e tla ba setšhoša go Egepeta; nako le nako ge Baegepeta ba gopotšwa Juda ba tla thothomela ka lebaka la se Morena Ramaatlaohle a ikemišeditšego go ba dira sona.
18Mohla nako yeo e fihla, leleme la Seheberu le tla bolelwa metseng ye mehlano Egepeta. Batho ba fao ba tla ena ka leina la Morena Ramaatlaohle. Wo mongwe wa metse yeo o tla bitšwa “Motse wa Letšatši”.
19Ge nako yeo e fihla go tla ba le aletare ya Morena nageng ya Egepeta, le kokwane ya leswika ye e abetšwego yena mollwaneng wa naga yeo. 20E tla ba tšona dišupo tša go ba gona ga Morena Ramaatlaohle Egepeta. Ge batho ba fao ba gateletšwe gomme ba llela Morena gore a ba thuše, o tla ba romela mohlakodiši yo a tlago ba lwela a ba phološa. 21Morena o tla ikutolla setšhabeng sa Egepeta, gomme ke gona ba tlago mo tseba ba mo loba ka go mo tlišetša dihlabelo le dikabelo tša bupi. Ba tla mo enela gomme ba phetha dikeno tšeo. 22Morena o tla otla Baegepeta ka bolwetši, mme ka morago ga moo, ge ba sokologela go yena ba mo rapela, a ba kwa, a ba fodiša.
23Ge nako yeo e fihla go tla ba le tsela ye kgolo ye e tlogago Egepeta e eya Asiria. Batho ba dinaga tšeo ba tla etelana, gomme ditšhaba tšeo tše pedi tša rapela mmogo. 24Ka nako yeo Israele e tla gwerana le Egepeta le Asiria, mme kgwerano yeo ya ba lehlogonolo la lefase ka moka. 25Morena Ramaatlaohle o tla šegofatša ditšhaba tša dinaga tšeo a re: “Ke a go šegofatša, wena Egepeta, setšhaba sa ka, wena Asiria, setšhaba se ke se hlodilego, le wena Israele, setšhaba sa ka se ke se kgethilego.”


text:
281
“Ge le ka tloga le theetša Morena Modimo wa lena mme la botegela go phetha ditaelo ka moka tša gagwe tše ke le fago tšona lehono, o tla dira gore le fete ditšhaba tšohle tša lefase ka maatla. 2Le theetše Morena Modimo wa lena, gomme ditšhegofatšo tše ka moka e tla ba tša lena, tša le aparela:
3“Morena o tla le šegofatša ge le le metseng ya lena le mašemong a lena.
4“Morena o tla le šegofatša ka bana ba bantši, ka dibjalo tše ntšintši, le ka dikgomo le dihuswane tše ntši.
5“Morena o tla šegofatša dišego tša lena le dinkgwa tša le di apeago.
6“Morena o tla šegofatša tšohle tše le di dirago.
7“Morena o tla dira gore le fenye manaba ge a le hlasela. Ba tla le hlasela ba etšwa ka thoko e tee, eupša ge ba le tšhaba ba tla phatlalalela mathokong ohle.
8“Morena Modimo wa lena o tla šegofatša mediro ya lena mme a tlatša dišego tša lena ka mabele. O tla le šegofatša nageng ye a le fago yona.
9“Ge le ka theeletša Morena Modimo wa lena mme la dira tšohle tše a le laelago tšona, o tla le dira setšhaba se sekgethwa sa gagwe, bjalo ka ge a le enetše. 10Ke moo ditšhaba ka moka lefaseng di tlago bona gore Morena o le dirile setšhaba sa gagwe, mme di tla le boifa. 11Morena o tla le fa bana ba bantši, diruiwa tše ntši, le dibjalo tše ntši nageng ye a e enetšego borakgolokhukhu ba lena. 12O tla neša pula lebakeng la yona e etšwa polokelong ye kgolo kua legodimong, a šegofatša mešomo ya lena ka moka, gore le kgone go adima ditšhaba tše ntši, mme lena le se ke la adingwa selo go tšona. 13Morena Modimo wa lena o tla dira setšhaba sa lena ketapele gare ga ditšhaba, e sego balatedi; le tla atlega ka mehla mme le ka se tsoge le šitilwe ke selo, ge le ka botegela go phetha ditaelo tša gagwe ka moka tše ke le fago tšona lehono mme la di latela. 14Fela le se ke la tsoga le di tshetše ka mokgwa wo mongwenyana, goba la khunamela medimo ye mengwe la e direla.”
15“Eupša ge le ka se theetše Morena Modimo wa lena, la se botegele go phetha ditaelo tša gagwe ka moka le melao ye ke le fago yona lehono, dithogako tše ka moka di tla le wela, tša le aparela:
16“Morena o tla le rogaka ge le le metseng ya lena le mašemong a lena.
17“Morena o tla rogaka dišego tša lena le dinkgwa tše le di apeago.
18“Morena o tla le rogaka ka go le fa bana ba ba sego nene, le dibjalo tše di fokolago, le dikgomo le dihuswane tše e sego tše kae.
19“Morena o tla rogaka tšohle tše le di dirago.
20“Ge le ka dira tše mpe mme la tlogela Morena, o tla le aparetša thogako, kgakanego le mathata go tšohle tše le di dirago, go fihlela le fedišwa taa ka pela. 21O tla dira gore malwetši a leuba a le hlomare go fihlela go se sa na le o tee wa lena yo a šetšego nageng ye le batametšego go e thopa. 22Morena o tla le otlaka ka bolwetši bja mafahla le bja letadi le ka dirurugi; o tla romela komelelo le phori le boore go bolaya dibjalo tša lena. Dilo tše mpe tše di tla le hlomara go fihlela le ehwa. 23Leratadima le ka se le nešetše pula, mme naga ya lena e tla omelela ya thatafala bjalo ka tshipi. 24Bakeng sa pula Morena o tla romela madimo a lerole le madimo a lešabašaba, go fihlela le fedišwa.
25“Morena o tla dira gore manaba a lena a le fenye. Le tla ba hlasela le etšwa ka thoko e tee, eupša ge le ba tšhabela le tla phatlalalela mathokong ohle, gomme batho ba mebušo ka moka ya lefase ba tla tšhoga ge ba bona seo se le hlagelago. 26Ditopo tša lena di tla lewa ke manong le dibata, mme go ka se be le yo a di rakago. 27Morena o tla le ntšha dišo, bjalo ka ge a di ntšhitše Baegepeta. O tla le otla ka mantsho le lekhwekhwe mme a dira gore mebele ya lena e hlohlone, gomme la se alafege. 28Morena o tla le gafiša; o tla le otlaka ka bofofu le kgakanego. 29Le tla sepela le phophola mosegare wo monana bjalo ka sefofu. Le ka se atlege go tše le di dirago. Le tla fela le gateletšwe le pateletšwa, gomme go ka se be le motho yo a tlago le thuša.
30“Motho o tla beeletša kgarebe, fela yo mongwe a kata kgarebe yeo. Motho o tla aga ngwako, fela a se ke a tsoga a dutše ka go wona. Motho o tla lema serapa sa merara, fela a se ke a tsoga a lle diterebe tša sona. 31Dikgomo tša lena di tla bolawa le lebeletše, fela la se je le nthathana ya nama ya tšona. Le tla amogwa dipokolo tša lena le lebeletše, mme tša se tsoge di boeditšwe go lena. Dihuswane tša lena di tla fiwa manaba a lena, mme gwa hlokega le motho yo a le thušago. 32Barwa le barwedi ba lena ba tla fiwa bafaladi le lebeletše. Letšatši le lengwe le le lengwe le tla ba hlologela, eupša la se kgone go ba lamolela. 33Setšhaba se šele se tla tšea dibjalo ka moka tše le šomilego ka boima go di bjala, mola lena le fela le hlakišwa le swerwe gampe. 34Ditlaišego tše le tlago di bona di tla le gafiša. 35Morena o tla le otla ka dišo tše bohloko tša go se alafege mangweleng le maotong; di tla le pipa mebele go tloga hlogong go iša maotong.
36“Morena o tla le tšea le kgoši ya lena a le iša kgole nageng e šele, yeo lena le borakgolokhukhu ba lena le bego le sa e tsebe. Moo le tla khunamela medimo ye e dirilwego ka dikota le ka maswika. 37Dinageng tšeo Morena a tlago le šwalalanyetša go tšona batho ba tla gakgamala ge ba bona tšeo di le hlagelago; ba tla le sega, ba le kwera.
38“Le tla gaša peu ye ntši, eupša la hwetša fela puno ye nnyane, ka gobane tšie e tla ja dibjalo tša lena. 39Le tla lema dirapa tša merara, la di hlokomela, eupša le ka se bune diterebe tša tšona goba la nwa beine ya tšona, ka gobane diboko di tla ja merara yeo. 40Mehlware e tla mela gohle nageng ya lena, eupša le tla hloka le lerothi la makhura a mohlware, ka gobane dienywa tša mehlare yeo di tla hlohlorega. 41Le tla ba le barwa le barwedi, eupša le tla ba amogwa, ka gobane ba tla išwa bothopša. 42Mehlare ya lena ka moka le dibjalo di tla lewa ke dikhunkhwane.
43“Bafaladi ba ba dulago nageng ya lena ba tla ba le maatla go ya pele, mola lena a le felela. 44Bona ba tla le adima tšhelete, eupša lena le ka se kgone go ba adima. E tla ba babuši mme lena la ba balatedi.
45“Dikotsi tše ka moka di tla le wela, tša le hlomara, tša le gomarela go fihlela le fedišwa, ka gobane ga se la theeletša Morena Modimo wa lena mme la phetha melao le melawana ye a le filego yona. 46E tla ba bohlatse go ya go ile gore Modimo o ahlotše lena le ditlogolo tša lena. 47Morena o le šegofaditše kudu go tšohle, eupša le šitilwe ke go mo direla ka lethabo le ka dipelo tše tšhweu. 48Ka gona le tla direla manaba ao Morena a tlago le romela ona. Le tla swarwa ke tlala le lenyora, la ba la sepela le hlobotše – la hloka tšohle. Morena o tla le gatelela kudu go fihlela le fedišwa. 49O tla le tlišetša setšhaba se etšwa magomong a lefase sa lwa le lena, setšhaba se polelo ya sona le sa e tsebego. Ba tla le kgoulogela bjalo ka ntšhu. 50Ba tla le galefela mme ba hloka lešoko go yo mongwe le yo mongwe wa lena, mofsa goba motšofadi. 51Ba tla ja diruiwa le dibjalo tša lena, gomme le tla bolawa ke tlala la ba la ya ga maotwanahunyela. Ba ka se le tlogelele le ge e le mabejana, goba beine, goba makhura a mohlware, goba dikgomo, goba dihuswane, ka fao le tla hwa. 52Ba tla dikanetša motse wo mongwe le wo mongwe nageng ye Morena Modimo wa lena a le fago yona, go fihlela merako ye e tiilego ya go ya godimo ye le e tshephilego e kgerešwa.
53“Ge manaba a lena a dikaneditše metse ya lena, le tla hloka dijo la ba la ja bana bao Morena Modimo wa lena a le filego bona. 54-55Ešita le monna wa maitshwaro, yo boleta gare ga lena, o tla gakanega a ba a ja bana ba gagwe ba bangwe, ka gobane a hloka le nthathana ya sejo. Nama yeo a ka se e arogane le morwarragwe goba le mosadi wa gagwe yo a mo ratago, goba le yo mongwe wa bana ba gagwe bao ba sa šetšego. 56-57
Dillo 4:10
Le mosadi wa maitshwaro, yo boleta, yo a sego a ka a sepela ka dinao a ya felo, o tla dira bjalo. Ge manaba a dikaneditše motse wa gabo, o tla swarwa ke tlala a ba a jela leseana la gagwe ka sephiring le le sa tšwago go belegwa, a ba a fetetša le mohlana wa gagwe. A ka se di arogane le mogatšagwe yo a mo ratago, goba le yo mongwe wa bana ba gagwe.
58“Ge le sa botegele go phetha ditaelo tšohle tša Modimo tše di ngwadilwego mo pukung ye, le sa boife Modimo wa lena yo a tumišegago gape a boifegago, 59gona o tla le romela, lena le ditlogolo tša lena, malwetši a mabe a a sa alafegego, le mauba a mašorošoro ao a ka se thibelegego. 60O tla le tšhela gape malwetši ka moka a a tšhabegago ale le a bonego Egepeta a go se fole. 61O tla le romela le malwetši a mehuta ka moka le mauba ao a sego a ngwalwa mo pukung ye ya melao ya Modimo le dithuto tša gagwe, go fihlela le fedišwa. 62Le ge le ka ba ba bantši bjalo ka dinaledi tša legodimo, go tla phologa ba se ba kae fela mo go lena, ka gobane ga se la theeletša Morena Modimo wa lena. 63Bjalo ka ge Morena a kgahlilwe ke go le atla le go le atiša, o tla kgahlwa ke go le lobiša le go le fediša. Le tla tomolwa nageng ye le batametšego go e thopa.
64“Morena o tla le šwalalanyetša ditšhabeng ka moka, mathokong ohle a lefase, mme moo le tla khunamela medimo ye e dirilwego ka dikota le ka maswika, medimo ye lena goba borakgolokhukhu ba lena le bego le sa e tsebe. 65Ga go moo le tlago hwetša khutšo, ga go lefelo le le tlago le bitša la lena; Morena o tla le thothometša ka letšhogo, a le nola moko, a le fetša maatla. 66Le tla ba kotsing ka mehla. Bošego le mosegare le tla aparelwa ke letšhogo mme le tla phela le boifa lehu. 67Dipelo tša lena di tla thebatheba ka poifo, le mahlo a lena a tla bona tlaišego tše šoro. Ka lebaka leo mosong le tla duma ge nkabe e le mantšiboa, gomme mantšiboa la duma ge nkabe e le mosong. 68Morena o tla le boetša Egepeta ka maselawatle, le ge ke ile ka re le ka se tsoge le ile moo gape. Moo le tla leka go ithekiša go manaba a lena gore le be makgoba, eupša ga go yo a tlago nyaka go le reka.”


text:
Boitsebišo Bja Lepogo
Lepogo (Acinonyx jubatus) le hwetša leina la yona go tšwa go lentšu la Sehindi “Chita”, le rago gore “ya go ba le marothontho” ka lebaka la marothontho a mantsho mo letlalong la yona la mmala wa gauta. Mapogo a na le dihlogo tše nnyane le mahlo a godimo le ditsebe tša nkgokolo tše kopana tša mmala wo moso le dintlha tše šweu.
Go na le mothalo wa go bonala bjalo ka keledi, ba go tšwa ka khutlong ya mahlo go ya khutlong ya molomo goome o thuša go bona mo nakong ya go tsoma. Mesela ya ona ke ye meletelele, le marothontho a mantsho go ya ntheng ye šweu ya mosela.
Bo sese bja ona bo kgontšha go kitima go fihla 120 km/h se se dira gore e be diphoofolo ya lebelo go fetiša mo nageng ya lefaseng. Tše tshadi ke tše gannyane go feta tše tona. Tše kgolo di ela 1,8 m 2,2 m ka botelele gomme di kala 40 kg go ya go 60 kg.
Go ya ka Tenikwa Website, mapogo a beilwe ka fase e sego bjalo ka dikatse tše kgolo, ka lebaka la gore ga a na floating hyoid bone mo melaleng ya ona ebile ga di a rore eupša a dira medumo ge di thabile. Ke ye nngwe ya mehuta o tee fela yeo e se se nago manala a go kgona go boela morago ka botlalo, bjalo mehlala ya manala e tlo bonagala mo ditseleng.
A tsebwa a kgona go rutha, le ge e le gore ga a rate, ga a kgone go namela, le ge a a ka diriša mehlare ka sebelebeleng goba makala go ikhutša goba bjalo ka sedirišwa sa go nyaka.
A matona ga a dule mo selete se tee a na le go sepela mafelo a mmalwa a tše tshadi. Ka ntle le tau, ke yona fela mohuta wa katse mo Afrika e bopago sehlopha, gantši ya go ba e tshadi le bana ba gagwe goba goba a mangwe a matona mararo go tšwa go tšwalo e tee.
Tše tshadi tšona, di tswalanya le mapogo a magolo fela mo sehleng sa go namelana, e ka nako ye ngwe le ye ngwe mo gareng ga ngwaga. Nako ya tlhaballo e swarelela matšatši a 92. Go belegwa bana ba bane ka gare ga litara. Bana ba belegwa ka maboya ka morago ga molala go fihla maragong, a thuša go kgabiša, gomme ban a le mošaša wa bjang wo motelele goba ba fihlwa ka tlase ga sethokgwa.
Go ya ka Tenikwa, 90% ya bana ba hlokofala pele b aka fihla dikgwedi tše tharo, seripa sa bona se bolawa ke dibatana. 40% yenngwe ba fokola ka baka la tlhaelo ya leabela.
Mapogo a tsebega bjalo ka mehuta ya dikatse tša dinaga tša go šomišwa bjalo ka balekane ba go tsoma ba dipapadi go feta mengwaga ye 5 000. Ka go hloka mahlatse, ga di godiše gabotse ge di kwaletšwe.
Go Bolaya le Mokgwa wa Phepo
Gantše lepogo le tšoma gare ga letšatši, kudukudu nakong ya mesong goba ka mathapama. Le rata go dula mo lefelong la go bulega la bjang, savannas, dimela tše kikitlanego, ka dinako tše dingwe dinaga tša dithaba, ka lebaka la gore le lota mohlala wa ditsongwa tša yona pele le hlasela. Ge ditsongwa t di hwetšwa di a kgamiwa ka go longwa, ditsongwa tše nnyane tšona di bolaiwe ka go lomiwa nnyane ka pela godimo ga hlogo.
A ja ka pela ka morago ga polao ya diphoofolo, ka ge a palelwa ke go šireletša dijo tša ona go dibatana. Mafelelo a diphoko tša setsongwa a tlo sohlwa le letlalo, marapo le tše dingwe di a tlogelwa. Lepogo ga le boele go phoofolo yeo bolailwego ebile ga le je carrion.
Taolo
Mapogo ke diphedi tše di šireleditšwego, ka fao ga di a swanelwa go bolawa. Go tšwa go 100 000 ye e tlilego go Afrika, dikarolo tša Middle East le Central Asia ka morago ya ngwagakgolo wa bomasomepedi, palo e ka fetago 7 500 e sa tlogetšwe mo nageng gomme palo ya 1 000 e sa hwetšwa mo Afrika Borwa.
Go rarolla mathata a hlaselo, Predation Management Manual, e eletša balemi go aga mašaka ka dikala e be ba bea pudu ya Boer ka lešakeng bjalo ka thibelo. Molaba wa serobe o swanetše go bewa mojakong wa lešaka go swara lepogo. Nature Conservation e swanetše leletšwa go tloša lepogo ge le so no swarwa. Ka lehlakoreng le lengwe, lepogo le ka fedišwa moya e be le tlošwa.
Legora la Jackal, leo e lego legora ma mesh le ka bago 1,2 m ka godimo ka pulo ya 74 mm, goba Legora la mohlagase, lešata, seetša le menkgo e tiilego, go iša diphoofolo lešakeng, tirišo ya bahlokomedi le bahlokomedi, tše moka di ka thuša go šitiša tahlego.
Translated by Lebogang Sewela


text:
Ditšweletšwa tša Dinose bjalo ka Dihlare
Apitherapy ke tšhomišo ya ditšweletšwa tša dinose go alafa le go thibela malwetši. Go ya ka Sehlopha sa Apitherapy sa Amerika, ditšweletšwa tša dinose di akaretša todi, modula, propolis, jeli ya bogoši le mpholo wa nose.
Modula Bjalo ka Koketšo ya Batho
Tšhomišo ya modula bjalo ka koketšo ya maphelo a batho le mabaka a kalafo e phošo. Modula wa dinose woo hwetšagalago go mabenkeleng a dijo o kgobokeditšwego ke motšweletši wa dinose ka molaba wa modula. Se se swara modula wa maoto a dibose ge di tsena ka gare ga lepokisi. Ka fao, e fokotša modula wo o lego gona wa dinose wa go fepa bana.
Dinyakišišo tše nnyane di dirilwe ka mohola wa phepo ya modula wo tala wa go dirišwa ka gare ga dijo tša phepo, le ge go le bjalo, modula e dirišwa kudu ka kalafing ya go swana le bohloko le kankere. Dinyakišišo tša Turkey (ka laboratoring) di bontšhitše modula wa dinose o na le bolayatwatši yeo e ka kaonafatšago twantšho ya bolwetši.
United State’s Food and Drug Administration (FDA) e boletše gore modula ga se mothopo ya maemo a godimo a proteine wo tsebego ke saense. Dintlha tše kgolo tša modula ke dikhapohaetreite (go feta 60%), e sego proteine - ye fapanago go ya ka mothopo wa modula.
Mohola wa phepo wa modula gantši o sekasekwa ka mameo a proteine le diaminoesiti tšeo di lego bohlokwa. Mehuta ye mengwe ya modula e ka mobose kudu, mola ye mengwe e sego bjalo. Senthara ya Apis ya Methopo ya Tshedimošo e re ‘ge go bapetšwa le ditlaleletšo tša go swana le vitamine/diminerale hwetša, modula o nale maemo a fase a diagammele tšeo di tšwelelago ka bonnyane tše go feta dikoketšo… gomme ga e a swanela go bewa sabakeng sa mohuta wa dijo le mekgwa ye mebotse ya maphelo.
Bokgoni bja tšhilafatšo ya modula ka dimetale tše boima goba dibolayasenyi e ka ba bothata bjo bongwe bja batho ba ba lago modula le ditšweletšwa tša modula.
Borotho Bja Dinose bjalo ka Koketšo ya Batho
Borotho bja dinose bo bopiwa ke dinose ka go šomiša modula, manopi, difeto tša tšhilego le todi. Go tloga fao motswako o a tswalela ka seleng go dira pedišo. Tshepedišo ya pedišo e pšatla diproteine le ditatšhe e be di dibithamine gore di be sepelelane le tlhago. Se feleletša ka ‘Borotho bja dinose’ bo fepja diboko le dinose tše nnyane bjalo ka furu ya go nona ka proteine. Borotho bja dinose bo na le phepo ya go fapana, (ya go kaonafadtšwa kudu) ge go bapetšwa le modula wo mo tala e bile o šilega gabotse ke mmele wa batho.
Motu wa Dinose bjalo ka Dihlare
Ka 400 Pele ga Matswalo a Kreste Hippocrates, ngaka ya Segerika ya kgale e ile ya tiišetša mehola ya motu wa dinose go imolla mathata a letlalo. Motu wa dinose o šomišwa ka botlalo ka dihlareng tša sebjalebjale. E ntšhiwa bjalo ka dikgapetla ke badiredi bja dinose ba baswa, motu wa dinose o šomišwa ka dillageng tša dihlare gape di šomišwa, go fa mohlala, ka ditlolong tša letlalo, disepe, dikgurumelo tša ditsepe ka lebaka la lešata, ka puong ya meno le makopantšhong go laola madi mo nakong ya puo ya marapo.
Jeli ya Bogoši – E Botse goba E Ratege eupša E Seleke Ka Morago?
Ke seela sa go swana le sekgomaretši go tšwa ‘dikgelesweng tša molomo’ wa dinose tša bašomi gomme e feptja diboko le nose ya kgošigadi.
Tšhomišo ye kgolo ya jeli ya bogoši ke ka ditlolong eupša e šomišwa gape bjalo ka koketšo ya dijo. Jeli ya bogoši e ka rekišwa e le foreše, e tswakilwe le ditšweletšwa tše dingwe tša go swana le yokate goba goba e omišwe ka go gatšetša.
E na le monkgo wo maatla, tatso ya bodila le phegelelo ya sekgomaretši sa seela. Go theilwe godimo ga kgotlelelo le go nona ga nose ya kgošigadi, kakanyo e dirilwe gore jeli ya bogoši e ka ba le dithoto tša mohola go swana le bathong. Kakanyo e ka, ka ntle le dinyakišišo tše dintšhi tša, ga e sego ya tiišetšwa.
Dinyakišišo tše dintšhi tša ditlamorago tša jeli ya bogoši mo bathong di dirilwe, kudukudu ka Bohlabela bja Yuropa, eupša dinyakišišo tše dintšhi di boima go sekaseka ka mohola wa tša saense tša dipoelo.
Le ge go le bjalo, nyakišišo ya Sejapane e bontšhitše kgotlelelo ye e kaonafetšego ya swikiri ya tlhago le maphelo a monagano le kgolo ka tšweletšong ya disele tše khubedu tša madi. Ka dinyakišišo tša ka laboratoring di hweditše gore jeli ya bogoši e na le tiragalo ya dilwantšha twatši eupša se se fokotšega goba go bolokwa lebaka le letelele go go se bolokwe ga botse.
Propolis bjalo ka Sehlare
Propolis ke sekgomaretši sa go kgomarela se se ‘tala bja leratadima sa dinose’ se se dirilwego ke dinose go tšwa borekhung gomme e šomišwa ka gare ga motšhitšhi, go tswalela mašoba, le go hlwekiša. Gape e tsebjago bjalo ka “phenisilini ya kua Russia”, propolis e šomišwa ka dinageng tše dintšhi ka moo dilwantšha twatši ga di hwetšagale ka bophara. E na le antioksidente, sebolaya twatši, selwantšha phetetšo, selwantšha fankase, thibela sešo le dithoto tša thibela thurugo. E šomišwa go thibela phetetšo ya dintho, go fodiša dišo tša molomo le marinini, go mpshafatša lešetla, e fokotša thurugo gareng ga ditšhika le go alafa dišo, go ya ka dinyakišišo tša ka Poland le Jeremane. Propolis gape e šomišwa go fediša dišo tša bolao gammogo le khemikhale, phišo le go fiša ke mahlasedi.
Mpholo wa Dinose bjalo ka Thibela Thurugo
Mpholo wa todi ya dinose ke seela sa go mmala wa meetse, go hloka mmala seo se nago le motswako wa diproteine tšeo di hlolago thurugo ya gona fao gomme e šoma bjalo ka setiiša madi.
E šomišitšwe mengwagakgolo, kudu ka China le ka Bohlabela bja Yuropa lehono mo e šomišwago gantšhi mo bolwetšing bja thurugo bjo bo sa folego. E ka hlabelwa goba e šomišwe bjalo ka lebebe go fokotša thurugo mo malwetšeng, a go swana le bolwetši bja marapo, clerosis tše dintšhi (MS), go fokotša bohloko bja fase ga mokokotlo le go bušetša eupša sejabana sa thenese.
Mpholo wa dinose o ntshiwa ka go fitiša mohlagase go ralala le bewa ka gare ga Hive. Se se agitates le tša di-BEE, di hlolago go loma mafofa, go tšwa moo mpholo o tla kgobokeditšwego. Dinose ga di gobatšwe mo tshepedišong ye.
Ka kopo ela hloko: Tshedimošo ke ya thuto le mabaka a go fa tshedimošo fela gomme e ka se hlathollwe bjalo ka keletšo ya kalafo. Tshedimošo ga e a ikemišetšwa go tloša keletšo ya kalafo goba kalafi ye e neelwang ke batlhokomedi ba maphelo.
Translated by Lebogang Sewela


text:
Lehono re tlabe rena le Mna. Morota go Seyalemoya Sa Selegae sa [email protected] go tloga ka 15h00.
Bo Ngaka Mathabatha ke bona batla bego bare eteletše pele, moyeng
kgwekgwe ya taba ke mabapi le dihlare tšeo Bagologolo ba bego badi shumisha ge basa ikwe botse mebeleng.
Ge motho a fokola onwa Sehlare. Dihlare tša segagabo motho dia thusha empa maatla dia tšea go yoo adi nwago. Ge oka dinwa o nyatša, le tšona ditlo hloka maatla a goka go thusha. Empa ge oka ba le tshepo go tšona oka bona o thushega.
Dihlare tšago swana lebo Lengana ke dihlare tšeo elego kgale dile gona ebile di thusha malwetši kago fapafapana ga ona. Gale thome go nwewa bjale.
Gere swere ke bolwetši bofe kapa bofe, re swanetše go leka kamo leka mo kage Sethokgwa seo se tšwago Phuti sesa tsebje.


text:
A curated collection of free learning resources!
Library books
Browse 31 books in Pedi. Start by selecting your level Browse 31 books in PediSelect your level
Ke Rata Go Bala
Ye ke kanegelo kopana ka ya mosemane wa go rata go bala dikanegelo. O rata go bala kudu ka fao a rata go anegela ba le lapa la gabo ka kanegelo yeo a e badilego.
Mothuši Le Lefelo La Gagwe La Go Ikgetha La Go Hlokomela
Kanegelo ye e bolela ka bana ba diphoofolo tšeo di tlišitšwego lefelong la tlhokomelo ya bana ba diphoofolo tša ditšhuana. Diphoofolo tšeo di hlokomelwa ke motho wa go kgethega le sehlopha sa gagwe.
Katse le Mpša ba a thala le go khalara
Katse le mpša ke bagwera. Ba a segiša ebile ba thabela go dira dilo tša mehutahuta mmogo.
Go bala diphoofolo
Diphoofolo ka moka di swerwe ke lenyora. Di a balwa ge di le tseleng di lebile go yo nwa meetse.


text:
Batho Zhizo ba Mapungubwe, Limpopo
Setšo Sa Zhizo Mo Schroda (900 AD to 1000 AD)
900 AD e tsebega e le mathoma a mafelelo a mengwaga ya tshipi mo Borwa bja Afrika. Go sa na le ngangišano ye kgolo mabapi le gore go bile goba ga wa ba le mengwaga ya ka gare ya tshipi, eupša yeo ke tla e tlogelela go dirutegi. Mo mehola ya rena, re ka no re, ka 900 AD, sehlopha se sefsa ile sa tla go dula mo Limpopo-Shashe Basin: batho ba Zhizo. Ba tšwa lefelong leo le bitšwago Zimbabwe borwa le Bohlabela bja Botswana, eupša karolo ya setšhaba se ile ya ya go Borwa godimo ga Limpopo e be ba hloma lefelogolo leo gle bitšwago Schroda.
Mabaka a tshepelo ye ga a kwagale gabotse. Ba bangwe ba archaeologists ba bolela gore pula e kaonafetše mo seleteng gomme se se dumeletše balemi go buwa. Ba bangwe ba bolela gore pula e nele morago ga mengwaga ye 100. Thomas Huffman, ka go le lengwe, o šišinya gore kgahlišo ya ditlou le aebori e gogile batho ba Zhizo dikologong ya Noka.
Kgwebišano Ya Aebori
Kgwebišano ya aebori e be e bonala magareng ga Zimbabwe le East Coast go tšwa go 800 AD, gomme mohola wa diphahlo o be o šetše o hlomilwe. Go na be go na le (le gonabjale) peelepele ya bontši bja ditlou mo Limpopo gomme se se tla tiišetša botegago bja gauta e šweu. Bophelo bja tlou bo hlaloša gore ke ka lebaka la eng madulo a Zhizo a le kgole le noka, moo ditlou tša go nyorega di ka be di gatile dibjalo tša bona. Godimo ga moo, Schroda e na le bohlatse bja mathomo bja Ivory e šoma mo Basin, seo se bontšhago gore batho ba be ba bopa dilo tša aebori tša kgwebišano. Dipheta tša galase le tšona di be di hweditšwegala mo lefelong le, gomme se se laetša gore Zhizo ba be ba na le diteše tša kgwebišano le Arabic mo East Coast (ye e lego tikologong ya Bazaruto Archipelago ya Mozambique)
Go na le palo ya madulo a Zhizo mo Shashe-Limpopo Basin, eupša Schroda ke ye kgolo. Ge go le bjale, go thwe ke legae la dikgoši tša bahumi gomme ke motsemogolo. Bogolo bja ‘motsemogolo’ bo akantšwe go ba batho ba gare ga 300 le 500, le ba banngwe ba ka bago 1400 bao ba dulago kgauswi le metse.
Setšhaba Sa Maemo
Setšo sa Zhizo se be se bonala se le sa maemo kudu. Ba be ba na le diruiwa, gomme ba buna le go bolokwa mabele. Archaeologists le boba ba ile ba utolla palo ya matsopa a dikgabišo ao a bontšhago a le a diphoofolo, batho, le dibopiwa tše dingwe tša go kgahliša tšeo di sa bontšhego tsebišo. Go be go naganwa gore dikgabišo tše di be di le diripa tša sekolo sa setšo sa batho ba tshadi, gomme di be di dirišwa go laetša dithutwana ka ga bophelo, lerato le mošomo. Ye ke setlwaedi seo se be se phatlaletšwe kudu mo Borwa bja Afrika.
Lehono, ga go na dika tša madulo a Schroda, gomme baeng ga ba dumelelwa go ya go mafelong a sa swayiwago ka ntle le tumelelo ya tlhahlo ye e kgethegilego. Go holofelwa gore lefelo le, le tla bulelwa go setšhaba ge tikologo e tiišitšwe e bile e šireleditšwe. Schroda e ka gare ga mellwane ya Phaka Ya Mapungubwe Ya Bosetšhaba, bokgole bjo bonnyane fela go leba mmotong wa bohlabela bja Mapungubwe.
Translated by Lebogang Sewela


text:
41Ka buša ka nagana ka mo batho ba hlakišwago ka gona mo lefaseng. Bahlakišwa ba be ba lla, eupša mohomotši a se gona; ba se na wa go ba homotša, ka ge bahlakiši ba bona e le diganka. 2Ke mo ke naganego gore ba ba hwilego ba na le mahlatse, ka gobane ba ithobaletše, ba na le mahlatse go phala ba ba sa phelago. 3Eupša ba ba phalago bao bohle ke ba ba se ba kago ba tswalwa, ba ba se ba kago ba bona dilo tše mpe tše di dirwago mo lefaseng.
4Ke lemogile le gore batho ba katanela go tšwelela ka ge ba tsebafelana. Gomme le sona seo ke lefeela, se swana le go phuthela phefo ka kobo. 5Lešilo le phutha matsogo, gomme le hwa lehu la tlala. 6Go kgotsofatšwa ke bonnyane bjo o nago nabjo go phala go katana kudu, gona go swanago le go phuthela phefo ka kobo.
7Sengwe se ke lemogilego gore ke lefeela lefaseng 8ke mmotlana, mohlokamorwa, mohlokamorwarragwe. Fela ke madulaakatana, a sa kgotsofale ka ruo la gagwe. O ipotšiša a re: “Ke katanela mang, ge ke itlhokiša boipshino bjale?” Seo le sona ke lefeela, ke go itapišetša lešidi.
9Babedi ba phala o tee, gobane ge ba katana mmogo ba tla tšwelela. 10Mongwe ge a wele o tla tsošwa ke mongwekayena; kganthe motee ge a wele, ke dibonwakeyena, gobane yena o tla hloka motsoši. 11Le marobalong, ge babedi ba robetše mmogo ba a ruthetšana; motee yena a ka ruthela bjang? 12Motee a ka fenywa ke mohlasedi, eupša babedi ba ka mo palela. Gape thapo ya melogo ye meraro ga e kgaoge fela.
13Lesogana la go itlhakela eupša le hlalefile le phala kgoši ya mokgalabje ya lešilo, ye e se sa dumelago go eletšwa. 14Lona le ka no ba le etšwa kgolegong go tlo ba kgoši, le ge le tswaletšwe mohlakong mmušong wa kgoši yela. 15Ke ile ka bona bohle ba go phela lefaseng ba ema le lesogana leo la go hlatlama kgoši. 16La buša batho ba ba sa balwego, fela ba go tla ka morago ba se le rate. Ye taba le yona ke lefeela, e dio ba go phuthela phefo ka kobo.
17Ge o eya ntlong ya Modimo o itlhokomele. Go yela go theeletša go phala go yo dira dihlabelo bjalo ka mašilo a go se lemoge sebe se a se dirago.


text:
561Morena o re go setšhaba sa gagwe: “Le phethe ditaelo tša ka, le dire tše di lokilego, ka gobane ga ke sa le kgole le go le phološa; kgauswinyana le tla bona gore ke a le hlakodiša. 2Yo lehlogonolo ke yo ka mehla a hlomphago Sabatha, yo a sa šomego ka letšatši le, le gona a sa kego a dira tše mpe.”
3Motho o šele yo e bago wa setšhaba sa Morena a se ke a re: “Gape nna Morena a ka se ntumelele gore ke rapele le setšhaba sa gagwe.”
Moamogwabonna a se ke a gopola gore ka ge a sa kgone go ba le bana, a ka se tsoge e bile yo mongwe wa setšhaba sa Modimo. 4Monna yo mobjalo Morena o re go yena: “Ge o ka hlompha Sabatha, le gona wa dira tše di nkgahlago, wa botega ka go boloka kgwerano ya ka, 5gona o tla gopolwa nako ye telele ka Tempeleng ya ka le setšhabeng sa ka go feta ge o ka be o bile le barwa le barwedi. O ka se tsoge o lebetšwe.”
6Le gona Morena o re go batho ba šele bao e bago ba setšhaba sa Modimo, bao ba mo ratago mme ba mo hlankelago, bao ba hlomphago Sabatha mme ba botegago ka go boloka kgwerano ya gagwe: 7
Mar. 11:17
Luk. 19:46
“Ke tla le iša Sione, thabeng ya ka ye kgethwa,56:7 “thabeng ya ka ye kgethwa” Lebelela Jes. 2:3. ka le thakga ka ntlong ya ka ya thapelo, gomme ka amogela dihlabelo tše le di dirago aletareng ya ka. Tempele ya ka e tla bitšwa ntlo ya thapelo ya batho ba ditšhaba ka moka.”
8Morena, Mong wa bohle, yo a bušeditšego setšhaba sa gagwe sa Israele gae se etšwa bothopša, o holofeditše gore o tla tliša batho ba ditšhaba tše dingwe ya ba ba sona.
9Morena o botša manaba a setšhaba sa Israele gore a tle bjalo ka dibata mme a se metše. 10O re: “Baetapele bohle ba ba swanetšego go botša setšhaba sa ka gore kotsi e etla, ba foufetše, ga ba bone kotsi yeo. Ba swana le dimpša tše e lego dimumu tše di sa kgonego go goba – di nogo patlama tša lora. Ga se ka go rata boroko! 11Ba swana le dimpša tše di sa kego di khora. Baetapele ba ba hloka kwešišo. Yo mongwe le yo mongwe wa bona o dira se a se ratago, gomme o nyaka fela go ikhola. 12Ditagwa tše di re: ‘A re yeng re yo tšea beine, re tle re nweng le bjala bjo bogale ka moo re ratago ka gona. La gosasa e tla ba letšatši le legolo kudu go swana le la lehono.’ ”


text:
MOLETJIE: Bakgekolo le bakgalabje ba legae la batšofe la Phuti Molapo Journey of Hope ba be ba thakgetše kudu nakong ya ge ba abelwa dimpho. Se ke ka morago ga gore bašomi ba Kgoro ya Ditirelo tša Tshokollo, bao ba tšerego karolo dipapading tša matsogo tša naga mo Limpopo, ba ile ba kgoboketša tšhelete ya go reka dimpho tšeo.
LEETO LA TSHEPO LA PHUTI MOLAPO
Ye ke ye nngwe ya karolo ya go thuša setšhaba yeo ba e dirago go gongwe le go gongwe mo ba fihlago gona go raloka dipapadi tša bona ngwaga ka ngwaga. Kabo ya dimpho e diragetše legaeng le la batšofe go la Kwena Moloto 1, Moletjie, ka ntle ga Polokwane ka Laboraro la 16 Hlakola 2023.
Mopresitente wa papadi ye, Mpumi Ntshangase, o re ba kgethile go abela legae le la batšofe dimpho gore ba ba thabiše. "Ke nepo ya rena go netefatša gore mo re ralokelang dipapadi tša rena gona, re nyaka projeke ya go tšwela setšhaba mohola mme ra e thuša. Re kgethile legae le go ba bontšha gore ge ba le mo, ga se ba lahlege. Re nyaka gore ba ikwe ba ratega ebile ba tsebe gore re na le taba le bona," a realo.
Dimpho tšeo ba di hweditšego di akaretša sedirišwa sa go apeya ka gase, dijo, diaparo le mapai. Hlogo ya lekala la Methopo ya Batho lekaleng la Limpopo, Mpumalanga le North West, Ruth Letsoalo, o re dipapadi tša matsogo di tšweletša bophelo bja go hlweka magareng ga bašomi ba bona.
"Se ke go netefatša tšhomišano ya go hlweka gammogo le bophelo bja go hlweka magareng ga batho. Re bontšha gore Kgoro ga e hlokomele feela bagolegwa eupša gape e na le taba le maphelo a bašomi ba yona. Bophelo bja go hlweka bo thoma ka mmele wa go hlweka, wa go phela gabotse," gwa realo Letsoalo.
Batšofe ba ile ba bina kudu ebile ba opela nakong ya ge ba hwetša dimpho tša bona. Mohlami wa legae le, Koko Phuti Molapo (67), o re o thomile legae le ka 2013.
O re leeto la gagwe le be le se bonolo efela o kgonne go tšwelela. "Ke hlokometše batšofe ba 24, ba 16 ke bakgekolo mme 8 ke bakgalabje. Ba a hlapa, ba ja ebile ba robala gona mo. Le ke lona legae la bona. Ke leboga Modimo ka dimpho tše ka gore di ile go thuša batšofe ba rena kudu," a realo ka lethabo.
Batšofe ba boditše Seipone gore ba ile go ipshina ka sehla sa marega ba sa kwe go tonya. Koko Masefoko Macheru (91) o re o fela pelo ya go šomiša dimpho tša gagwe.
"Sa go nthabiša kudu ke gore go na le batho ba bangwe bao ba gopolago ka rena batšofe," a realo a phophoma lethabo.


text:
Potšišo
Na Modimo o gona? Na go na le bohlatse bja go bontšha gore Modimo o gona?
Karabo
Goba gona ga Modiomo go ka se ganetšwe. Beibele e re re swanetše go bontšha ka tumelo gore Modimo o gona: “Ka ntle le tumelo go kgahliša Modimo gabotse ga go kgonege, gobane yo a batamelago Modimo o swanetše go dumela gore o gona le gore e ba moputsi wa bao ba mo tsomagoka phišego” (Baheberu 11:6). Ge e ba Modimo a rata, o be a ka iponagatša go batho ka moka go bontšha gore o gona. Ge e ba A ka dira bjalo, go be go ka se hlokagale gore go be le tumelo. “Jesu a re go yena, ‘Na o dumela gobane o mpone? Go thaba bao ba sego ba bona, eupša ba dumela’” (Johane 20:29).
Lega go le bjalo, seo ga se bolele gore ga go na bohlatse bja gore Modimo o gona. Beibele e bolela gore, “Magodimo a bolela kganya ya Modimo; sebaka-baka se bolela mediro ya matsogo a gagwe. Letšatši le lengwe le lengwe le dira gore polelo e tage, bošego bjo bongwe ke morago ga bjo bongwe bo bonagatša tsebo. Ga go polelo gomme ga go mantšu; ga go lentšu la gona leo le dutšego le kwewa. Khoele ya wona ea wona ya go lekanya e tsene lefaseng ka moka” (Psalme 19:1-4). Go lebelela dinaledi, go kwešiša tsela bogolo bja lefase, go bona ka tsela yeo hlago e lego ka gona, go bona bo botse bja ge letšatši le dikela—dilo tše ka moka di bontšha gore go na le Mmopi, Modimo. Ge e ba dilo tše di sa lekana, go na le bohlatse bja gore Modimo o gona dipelong tša rena. Mmoledi 3:11 e re botša gore, “…O kentse nako e sa lekanyetšago dipelong tša bona.” Ka gare go rena, go na le bohlatse bja go bontšha gore go na le bophelo ka morago ga lehu le gore go na le motho yo a bopilego lefaseng le. Re ka nna ra gana tsebo yeo ka go šikinya hlogo, eupša go ba gona ga Modimo go molaleng gaešita le ka dilo tšeo di re dukologilego. Go sa šetšwe se, Beibele e bolela gore ba bangwe ba tlo gana gore Modimo o gona: “Lešilo le re pelong ya lona, ‘Modimo ga a gona’” (Psalme 14:1). Ka ge bontši bja batho go dikologa lefase go theoša le histori, ditšong ka moka le di nageng ka moka ba dumela gore go na le Modimo yo a itšego, go swanetše gob a go e-na le (motho yo mongwe) yo a dirago gore re dumele seo.
Go oketša tabeng ya gore Modimo o gona, go na le mabaka ao a kwagalago. Sa pele, go na taba ya hlago. Taba ya hlago yeo e tumilego kudu ke ya go diriša popo go bontšha gore Modimo o gona.” Go ba gona go feta go se be gona, ka gona mmopi yo mogolo o swanetše go ba gona. Ge e ba Modimo a sa ka a ba gona, Modimo e ka se be mmopi yo mogolo gomme seo se tla thulana le go hlalosa lentšu Modimo.
Taba ya bobedi ke ya mabapi le tlhago. Ka ge tlhago e le botse gakaaka, go swanetše go ba go e na le Mmopi. Ka mohlala, gaešita le ge Lefase le be le le kgaufsi goba letšatši le le kgaufsi, le be le ka se kgone go fepa dilo ka bophelo go swana le ka mokgwa woo le dirago ka wona gabjale. Gaešita le ge di-elements sebaka-bakeng di be di le kgaufsi le kgaufsi, selo se sengwe le se sengwe lefaseng se be se tla hwa. Kgonagalo ya gore proteine molecule e itiragalle ke 1 go 10243 (e lego 10 e latelwa ke dinoto tše 243). Sele e tee e dirilwe ke di molecule tše milione tša proteine.
Taba ya boraro ke ya tlholo. Selo se sengwe le se sengwe gona le moo se tšwago gona. Lefase le le selo se sengwe le se sengwe seo se lego godimo ga lona se na le mohlodi wa sona. Go swanetše go ba go e-na le le motho yo a hlodilego gore dilo tše di be gona. Gabotse go swanetše go ba go e-na le selo seo sona “se sa hlolwego” seo sona se hlodilego dilo tše ka moka. Selo seo “se sa hlolwego” ke Modimo.
Taba ya bone ke boitshwaro. Mohlobo o mongwe le o mongwe go theoša le histori o be o e-na le mohuta o itšego wa molao wa wona. E mongwe le e mongwe o na le pono ya gagwe ya seo se lokilego le seo se fošagetšego. Go bolaya, go bolela maaka, go utswa, le go se hwe ke dilo tšeo di nyakilego di ganwa ke lefase ka moka. Go ba le kgopolo ye go tšwa kae ge e se go Modimo yo mokgethwa?
Go sa šetšwe se ka moka, Beibele e re botša gore batho ba tla gana tsebo ya Modimo gomme ba dumela maaka. Baroma 1:25 e bolela gore, “gaešita le bao ba ilego ba ananya therešo ya Modimo ka maaka gomme ba hlompha ka tlhompho ya borapedi le go direla dipoiwa tirelo e kgethwa go e-na le Yo a di bopilego, ya a tumišwago go ya go ile. Amene.” Le gona, Beibele e bolela gore batho ga ba na lebaka leo le kwagalago la go gana gore Modimo o gona: “Gobane dika tša gagwe tše di sa bonagalego di bonwa gabotse go tloga tlholong ya lefase go ya pele, gobane di hlathwa ka dilo tšeo di dirilwego, ke gore matla a gagwe a neng le neng le Bodimo, mo ba hlokago boitshwarelelo” (Baroma 1:20).
Batho ba bolela gore bona ga ba dumele gore Modimo o gona ka gobane “ga go na bohlatse bja tša mahlale” bjo bo hlatselago seo goba ka “gobane ga go na bohlatse.” Nnete ke gore, gatee-tee fela ge ba dumela gore Modimo o gona, ba tla lemoga gore ba na le boikarebelo go yena le gore ba hloka tebalelo ya Gagwe (Baroma 3:23, 6:23). Ka gona, ge e ba Modimo o gona re a ikarabela go yena bakeng sa mediro ya rena. Ge e ba Modimo ga a gona, gona ga go hlokagale gore re tshwenyege ka gore o tla re ahlola. Ke ka fao batho bao ba sa dumelego gore Modimo o gona, ba dumelago ka mo go tiilego kgopolong ya gore dilo di itlhagaletše go se motho yo a dibopilego. Modimo o gona gomme mafelelong yo mongwe le yo mongwe o tla tseba gore o gona. Taba ya gore batho ba bangwe ba gana ka mo go tiilego gore o gona, ge e le gabotse le ke lebaka leo le dirago gore re dumele gore o gona.
Re tseba bjang gore Modimo o gona? Bjalo ka Bakriste, re a tseba gore Modimo o gona ka gobane re bolela le yena letšatši le lengwe le le lengwe. Ga re mo kwe ge a bolela le rena, eupša re a kwa gore o gona e bile re kgona go bona hlahlo ya gagwe. Re tseba lerato la gagwe e bile re leboga kgaugelo ya gagwe. Gona le dilo tšeo di diregago bophelong bja rena, tšeo rena re sa kgonego go di hlalosa eupša Modimo a kgona. Ka mohlolo Modimo o re phološitše le go fetoša maphelo a rena moo re sa tsebego gore re direng ntle le gore re mo tumiše. Ga go motho le ge e le ofe yo a ka ganetšago mabaka a ao a bontšhago gore Modimo o gona. Mafelelong, re swanetše go ba le tumelo gore Modimo o gona (Baheberu 11:6). Go ba le tumelo go Modimo ga go swane le ge o tsena ka phapošing yeo e lego lefsigsi eupša ke mogato o mo botse woo batho ba bantši ba šetšego ba go gatile.
English
Na Modimo o gona? Na go na le bohlatse bja go bontšha gore Modimo o gona?


text:
PUKU YA BOBEDI
(Pesalome 42 – 72)
Go tsebišwa moopediši gore ke sereto sa Bakorage.
421Bjalo ka kgama ge e llela meetse a meela,
le nna ke llela go wena, Modimo.
2Ke nyoretšwe Modimo,
Modimo yo a phelago;
ke tla ya neng go itlhagiša pele ga gagwe?
3Bošego le mosegare ke a lla,
mme megokgo ke tšona dijo tša ka;
nako yohle manaba a ka a mpotšiša a re:
“O kae Modimo wa gago?”
4Ke setlega pelo ge ke gopola tša mola ke sa fela ke eya ntlong ya Modimo le lešaba,
ke le eta pele;
re le lešaba la lethabo,
re opela re reta Modimo.
5Wena pelo ya ka,
o reng o hlokofetše gakaaka?
O reng o ferekane?
Tshepha Modimo,
gobane ke tla buša ka mo tumiša,
yena Mophološi le Modimo wa ka.
6Pelo ya ka e hlokofetše,
ka gona ke a go gopola, Morena,
ke le mošono wa Jordane,
thabeng ya Hermone le ya Mitsare,
7moo methopo e bitšanago gona
ka medumo ya diphororo tša gago.
O ntlišeditše mahloko bjalo ka maphoto a meetse ge a pipa motho.
8Mosegare Morena o tla nthata ka lerato la gagwe, kilaphetogo,
bošego ka mo opelela ke mo leboga;
ke tla rapela yena Modimo yo a mphedišago.
9Go Modimo, montwedi, ke re:
“O reng o ntebetše?
Ke ka lebaka lang ke sa tlaišwa,
ke gateletšwe ke manaba?”
10Mahlapa a bona a nkweša bohloko ge ba ntomela ba fela ba re:
“O kae Modimo wa gago?”
11Wena pelo ya ka,
o reng o hlokofetše gakaaka?
O reng o ferekane?
Tshepha Modimo,
ka gobane ke tla buša ka mo tumiša,
yena Mophološi le Modimo wa ka.


text:
NgwathelanangActions
- ${title}
Ngwathelanang
Matlafatso ya Moswa: Nyaope
MATLAFATŠO YA MOSWA Lenono go Matlafatšo Ya Moswa re thoma ka sereto sa go ngwalwa ke Lenard Pabalelo Malesa, sa go bitšwa Nyaope!
Mongwadi: Leonard Pabalelo Malesa
Gore o fihlile mpholo ke bone ka go nyeuma,
Ga mathaka boemathekisi.
Gore o fihlile moleko ke bone,
Ka maisa go pudufala,
Gore o fihlile mpholo ke kwele,
Ka lentšu go ganela teng.
Nnete gore o fihlile ka noši,
Ke bone ka lebala la moratho go swiswala,
Ga go sana le mmalatshehlana masoganeng,
O reng o ba kgethiša diyamaleng nyaope?
Go ja go bona ke ge go kwala swikišana.
Ba gwametše o ba gwameditše o ba hlositše,
Gore o nyarela kae ga go tsebje.
O fihlile ke go robjwa ke maina mpholo.
Tshwane ba re o nyaope.
Mpumalanga ba re o pinch.
Mola kapa bodikela ba go bitša ungan.
Nna ke re o mokotakgopolodiphego.
Ba go leka ga tee o fetoga leaparankwe la bona.
O ba rabadia wa bona melao ba e tšeya go wena.
Wa buša mebele ya bona,
Wa laola menagano ya bona,
Sebelebele wabthopa wa dira ka rati,
Ba tsoga ka wena ba robala ka wena.
A gago maatla nyaope a šiiša nama tša mmele.
O thuthile tša ka mo wa iša ka kua.
O timile mabone a ditoro tša baswa.O lerabele o lenaba boka morekuru,
Gore o nkwe masesane ke bone ka maisa go tlogela phaphuši,
Ba molao e reng ba itlhophile sekgonyana ba sa go kgaleme.
O ratwa kudu Tshwane a mamelodi,
O opile leopo pitoria,
Maisa a go wela bogodimo ka mpa tša mageu.
Wa tšeya bana go batswadi,
Wa ba iša le naga.
Batswadi ba fetoga manaba.O ba direlang se?
Ba go jela dithopaneng o ba tlontlolla pepeneneg.
Goreng mathaka a kgethile wena,
Mabele merera melato yohle a le gona.
Ga o ba tlogele o ba iša bokoto borola hlogo boya matolo.
Ereng o saye le bona legodimong la magana go bowa madumela goya.
Re kwele o jele go lekane, o khoše la mpana palega gomela hle.
ADVERTISEMENT
Ka DifokengActions
- ${title}


text:
31Go be go na le leloko le lengwe la Kgorokgolo ya Bajuda yo leina la gagwe e bego e le Nikodemose, e le yo mongwe wa Bafarisei. 2O kile a ya go Jesu e le bošego, a fihla a re go yena: “Moruti, re a tseba gore o moruti yo a tšwago go Modimo, gobane ga go motho yo a ka kgonago go dira mehlolo ye o e dirago ye, ge Modimo a se na le yena.”
3Jesu a mo fetola ka go re: “Ruri, ruri, ke go botša gore ge motho a sa tswalwe gape,3:3 “gape” goba “a etšwa godimo” e ka se be wa mmušo wa Modimo.”
4Nikodemose a mmotšiša a re: “Motho a ka tswalwa gape bjang e šetše e le mokgalabje? Kgane a ka boela ka popelong ya mmagwe, a tswalwa?”
5Jesu a mo fetola a re: “Ruri, ruri, ke go botša gore ge motho a sa tswalwe ka meetse le ka Moya e ka se be wa mmušo wa Modimo. 6Gape nameng motho o tswalwa ke batswadi ba nama, mola moyeng a tswalwa ke yena Moya. 7O se makale ge ke go botša gore le swanetše go tswalwa gape.3:7 “gape” goba “le etšwa godimo” 8Moya o fokela mo o ratago gona; wa kwa modumo wa wona, fela wa se tsebe mo o tšwago goba mo o yago gona. Go bjalo ge le go bohle ba ba tswetšwego ke Moya.”
9Nikodemose a mmotšiša a re: “Go ka kgonega bjang?”
10Jesu a mo fetola a re: “Mmalo! Wa re o le moruti yo mokaaka wa Israele wa nama wa se tsebe? 11Ruri, ruri, ke go botša gore rena re le botša se re se tsebago, ebile re hlatsela se re se bonego, fela ga le amogele bohlatse bja rena. 12Ge le sa nkgolwe mola ke le botša tša mo lefaseng, ge ke le botša tša legodimong gona le tla nkgolwa bjang? 13Gape ebile ga go yo a kilego a rotogela legodimong, ge e se yena Morwamotho yo a theogilego gona.
14
“Bjalo ka ge Moshe a kile a fega noga ya mphiri koteng kua lešokeng, Morwamotho le yena o swanetše go fegwa bjalo, 15gore mang le mang yo a dumelago go yena a tle a be le bophelo bjo bo sa felego.
16“Gobane Modimo o ratile lefase kudu mo a ilego a ba a le fa Morwa wa gagwe a le noši, gore mang le mang yo a dumelago go yena a se lahlege, eupša a be le bophelo bjo bo sa felego. 17Gape Modimo ga se a roma Morwagwe lefaseng gore a tle a le ahlole, o mo romile gore a tle a le phološe.
18“Yo a dumelago go Morwa wa Modimo a ka se ahlolwe, eupša yo a sa dumelego, yena o šetše a ahlotšwe, ka ge a sa dumele go Morwa a le noši wa Modimo. 19Kahlolo ya Modimo e tla ka mokgwa wo: Seetša se tlile lefaseng, fela batho ba ratile leswiswi go feta sona seetša, ka ge mediro ya bona e le ye mebe. 20Gape motho yo a dirago tše mpe o hloile seetša gomme ga a tle go sona, ka ge a sa nyake gore mediro ya gagwe e bonwe. 21Yo a dirago tša nnete yena o tla seetšeng gore mediro ya gagwe e bonwe e le ye e dirilwego ka go theeletša Modimo.”
22Ka morago ga moo Jesu le barutiwa ba gagwe ba ya nageng ya Judea, moo a ilego a fihla a dula nabo lebakanyana a kolobetša. 23Johanese le yena ke ge a kolobetša motseng wa Enone, kgauswi le Salime, ka ge felo moo go be go na le meetse a mantši. Batho ba be ba eya go yena gomme a ba kolobetša. 24
Mar. 6:17
Luk. 3:19-20
Ke pele ga ge a išwa kgolegong.
25Barutiwa ba gagwe ba phegišana le Mojuda yo mongwe mabapi le taba ya go itlhwekiša. 26Ka gona ba ya go Johanese, ba fihla ba re: “Moruti, monna yola a bego a na le wena ka mošola wa Jordane, yola o bego o bolela ka yena, le yena o a kolobetša gomme batho ka moka ba ya go yena!”
27Johanese a ba fetola a re: “Gape ga go se motho a ka se dirago a se a laelwa ke Modimo. 28
Lena beng le ka ntlhatsela gore ke be ke bolela ke re: ‘Nna ga ke Mesia, ke dio ba ke romilwe go mo kgorela tsela.’ 29Mong wa monyadiwa ke monyadi. Phelesi yena sa gagwe ke go ema a theeleditše ge monyadi a etla, gomme ge a ekwa lentšu la gagwe o thaba kudu. Ke ka mo le nna lethabo la ka bjale le phethagetšego ka gona. 30Gape yena setumo sa gagwe se swanetše gore se gole, sa ka se fokotšege.”
31Motšwagodimo3:31 “Motšwagodimo” Ke go re “motšwalegodimong”. ke wa maemo a go feta a bohle. Motšwalefaseng ke wa lefase gomme o bolela tša lefaseng, kganthe motšwalegodimong yena ke wa maemo a go feta a bohle. 32O hlatsela tše a di bonego le tše a di kwelego, eupša bohlatse bja gagwe ga bo amogelwe ke motho. 33Fela yo a amogelago bohlatse bja gagwe o tiiša gore Modimo ke yo a rerešago. 34Yo a romilwego ke Modimo o bolela mantšu a Modimo, ka gobane Modimo o mo fa Moya wa gagwe ka botlalo. 35
Luk. 10:22
TatagoMorwa o rata Morwagwe gomme o gafetše tšohle diatleng tša gagwe. 36Yo a dumelago go Morwagwe o na le bophelo bjo bo sa felego; yo a hlomphollago Morwagwe yena a ka se be le bophelo, eupša o tla otlwa ke Modimo go ya go ile.


text:
Go tsebišwa moopediši gore ke pesalome ya go opelwa ka modumo wa kopelo “O se ke wa senya”. Ke ya go lefela dibe ye Dafida a e ngwadilego mola Saulo a romile batho go yo mo lalela ntlong ya gagwe, gore ba mmolaye.
591
Modimo wa ka,
ntamolele manabeng a ka;
mphahlele go ba ba ntsogetšego maatla.
2Ntlhakodiše go badirakgopo,
o ntamolele go babolai.
3Šebao, ba ntaletše gore ba mpolaye;
dioka di ntlhasela ke se ka tshela molao
goba ka dira sebe, Morena.
4-5Ba potlakela go mpotapota,
etšwe go se phošo ye ke e dirilego.
Morena Modimo Ramaatlaohle,
Modimo wa Israele,
tsoga o tle o nkgahlanetše,
mme o iponele.
Tsoga, o otle baditšhaba bohle;
o se šokele le o tee wa majelathoko a. Sela
6Ba lala ba boa mašego,
ba rora boka dimpša,
ba tšhakatšhaka le motse.
7Šebao, ba tshwa mahlapa ka melomo;
tše ba di bolelago ga di phediše, eupša ba ipotša ge Modimo a sa ba kwe.
8Fela wena o a ba sega, Morena,
ditšhaba ka moka o a di kwera.
9Nna ke tshephile wena,
maatla a ka,
gobane o botšhabelo bja ka,
wena Modimo.
10Modimo wa ka o nthata ka leratorato;
o tla tla a nthuša,
ka thabela go fenywa ga manaba a ka.
11O se ba bolaye, hle, Modimo,
gore setšhaba sa ka se se ba lebale.
O ba gašanye le naga ka maatla a gago,
gomme o ba wiše, Morena,
wena kotse ya rena.
12Sengwe le sengwe se ba se bolelago ke sebe;
ka gona a ba tanywe ke boikgogomošo bja bona,
ka lebaka la mahlapa le maaka a bona.
13Ba fediše o ba galefetše,
ba fediše molokwanarite;
ke mo bohle ba tlago tseba gore ga Jakobo le go fihla magomong a lefase go buša Modimo. Sela
14Ba lala ba boa mašego,
ba rora boka dimpša,
ba tšhakatšhaka le motse.
15Ba putlaputla ba nyaka diyamaleng;
ge ba se ba khore ba lale ba popoduma.
16Nnaena la gago lerato, kilaphetogo,
ke tla le bega ka pelo ye tšhweu,
gobane o bile sebo sa ka,
o bile botšhabelo bja ka mola ke tlaletšwe.
17Wena maatla a ka,
ke tla go opelela tumišo,
gobane o sebo sa ka, wena Modimo;
o Modimo yo a nthatago ka leratorato.


text:
31
20:2
Bjale noga e be e le phoofolo ya mahlajana kudu go feta diphoofolo tšohle tša lešoka tše Morena Modimo a di dirilego. Ka gona noga ya botšiša mosadi ya re: “A Modimo o tloga a le boditše gore le se ke la ja dienywa tša mohlare ofe le ofe ka mo serapeng?”
2Mosadi a e fetola a re: “Re ka ja dienywa tša mohlare ofe le ofe ka mo serapeng, 3ntle le tša mohlare wo o lego gare ga serapa. Modimo o re boditše gore re se ke ra ja dienywa tša mohlare woo goba ra o kgwatha; ge re ka dira bjalo, re tla hwa.”
4Noga ya mo fetola ya re: “Taba yeo ga se therešo; le ka se hwe. 5Modimo o boletše bjalo ka gobane a tseba gore ge le ka o ja, le tla ba le tlhaologanyo la swana le yena mme la tseba se sebotse le se sebe.”3:5 “tseba se sebotse le se sebe” goba “tseba tšohle”
6Mosadi a bona gore mohlare woo ke wo mobotsebotse le gore dienywa tša wona e ka ba tše bose ge motho a di ja, gomme a gopodišiša gore e ka ba mo gobose bjang go ja dienywa tšeo le go ba le bohlale. Ka fao a fula tše dingwe tša tšona a di ja. A fa mogatšagwe tše dingwe, mme le yena a di ja. 7Ge ba seno di ja, ba ba le tlhaologanyo mme ba lemoga gore ga se ba tšwara. Ka gona ba rokaganya matlakala a mogo, ba a tšwara.
8Mantšiboeng ao ba kwa Morena Modimo a itshepelela ka mo serapeng, mme ba mo utamela gare ga mehlare. 9Eupša Morena Modimo a bitša monna a re: “O go kae?”
10Monna a mo araba a re: “Ke go kwele o sepela ka mo serapeng, ka tšhoga mme ka go utamela ka gore ke be ke se ka tšwara.”
11Modimo a mmotšiša a re: “Ke mang yo a go boditšego gore ga se wa tšwara? A o lle dienywa tšela ke go boditšego gore o se ke wa di ja?”
12Monna a mo fetola a re: “Mosadi yo o mmeilego mo le nna o mphile dienywa tšeo mme nna ka di ja.”
13
1 Tim. 2:14
Morena Modimo a botšiša mosadi a re: “Ke ka lebaka lang o dirile taba ye?”
Mosadi a mo fetola a re: “Ke noga yeo e mphoraforeditšego gore ke di je.”
14Ke moo Morena Modimo a itšego go noga: “Ka gobane o dirile taba yeo, o tla rwala thogako ye: O tla tšhabja ke diruiwa tšohle le diphoofolo tšohle tša lešoka; go tloga bjale o tla gogoba fase ka mpa mme wa ja lerole bophelo bja gago ka moka. 15
Ke tla dira gore wena le mosadi le hloyane, le gore ditlogolo tša gagwe le ditlogolo tša gago di hloyane ka mehla. Ditlogolo tša gagwe di tla go pšhatlaganya hlogo, mme wena o tla ba loma direthe.”
16Gomme a re go mosadi: “Ke tla go atišetša mathata ge o ima, le bohloko ge o belega. Le ge go le bjalo, o tla no fela o duma mogatšago, mme wa laolwa ke yena.”
17
Mme a re go monna: “O theeditše mosadi wa gago mme wa ja dienywa tše ke go boditšego gore o se ke wa di ja. Ka lebaka la seo o se dirilego, mobu o rogakilwe. O tla tlemega go šoma ka boima bophelo bja gago ka moka gore lefase le go hlagišetše dijo tše di lekanego. 18Lefase le tla hlagiša ditshehlo le meetlwa, wa ba wa tlemega go ja ditala tša naga. 19O tla šoma ka boima wa tšwa kudumela go ikhweletša dijo mobung go fihlela o boela mobung, gobane o bopilwe ka wona. O bopilwe ka mobu mme o tla fetoga mobu gape.”
20Adamo3:20 “Adamo” Leina le ka Seheberu le ra go re “batho”. a rea mosadi wa gagwe leina la Efa,3:20 “Efa” Leina le le kwagala go swana le lentšu la Seheberu la “bophelo”; mo leina le le ra “batho”. ka gobane e be e le mmagobatho ka moka. 21Gomme Morena Modimo a direla Adamo le mosadi wa gagwe diaparo ka mekgopa ya diphoofolo, a ba apeša tšona.
22
Ke moo Morena Modimo a itšego: “Bjale batho ba swana le rena, ba na le tsebo ya se sebotse le se sebe.3:22 “tsebo ya se sebotse le se sebe” goba “tsebo ya tšohle” Ga ba a swanela go dumelelwa go ja dienywa tša mohlare wa bophelo mme ba phelela sa ruri.” 23Ka fao Morena Modimo a ba raka serapeng sa Edene, mme a dira gore monna a leme mobu wo a bopilwego ka wona. 24Ka lehlakoreng la ka bohlabela la serapa a bea bakerubi, le tšhoša ye e laumelago ka mathoko ohle go thibela motho go batamela mohlare wa bophelo.


text:
Title: Tšhewana! Ke Llele Mang?
Author: Khomotso Tjale
ISBN: 978-0-620-91085-9
Size: 140mm x 210mm, 66 pages
Compiled by: Mmakgare Development Projects
Funded by: National Arts Council of South Africa (NAC)
Khomotso Tjale, O belegwe ka di 16 May 1985, a thoma dithuto tša gagwe tša fasana sekolong sa Madika Primary School ka ngwaga wa 1991. Morago a ya sekolong sa Sechichi Secondary go fihlela a humana lengwalo la gagwe la marematlou ngwageng wa 2002. Ka 2003 a ya go tšwetša pele di thuto tša gagwe pele Unibesiting ya Unisa mo a ile a humana Degree ya gagwe ya Finacial Management. Tše dingwe tša dipukwana tša gagwe go akaretšwa, My pillow, The zone, Mpepumpepu le Sebatakgomo.
Tšhewana ke llele mang? E bolela ka ngwana yo a bego a bitšwa Mahula. Mmago Mahula o ile a hlokofala Mahula a ena le dikgwedi tše nne. Mahula o ile a ya go dula le Nkgolwage, yo le yena a ileng a hlokofala Mahula a ena le mengwaga e lesomepedi. Leloko le ile la kwana gore Mahula a ye go dula le mmaneagwe Mahlako, yo a bego a ena le dikgwebo. Morago ga lehu la Shatadi, Mahlako o ile a gapeletša Mahula go tlogela Sekolo gore a ye go mošhomela Lebenkeleng. Mahlako o ile a thoma go sotla Mahula a mmotša ge e le gore o swanetše go tlokomela kgwebo, go fihlela hlogo ya sekolo a tsena taba yeo ka bogare. Mahula o ile a boela sekolong le ge mmaneagwe a be a tšwela pele le go mosotla, go fihlela ge a fetša mphato wa marematlou. Ka mahlatse o ile a humana thekgo ya mašheleng go kgoro ya bogabo le setšho (NAC) go ithuta Unibesiting ya UNISA. Seo ile yaba mathomo mayo go Mahula go fihlela a ngwala puku ya gagwe ya pele ya go bitšwa Tshwewana, puku yeo e bego e bolela ka bophelo bja gagwe. Ka go le lengwe Mahlako o thomile go sotlega mo a ilego a nyaka Mahula go fihlela a mohumana. Bobedi ba ile ba swarelana, Mahula a selefeletše bobe ka bobe.
If you are looking for a copy of this book, or you want to email the author, please use the link below:


text:
91Ka ge ke le wa Kriste ke bolela nnete, e sego maaka. Le letswalo la ka le le laolwago ke Moya wo Mokgethwa le ntlhatsela gore ga ke bolele maaka 2ge ke re ke kwa bohloko bjo bogolo le manyami a a sa felego ka pelong ya ka 3ka lebaka la batho ba gešo, bona e lego setšhaba sa gešo. Ka lebaka la bona ke re nke nkabe nna mong Modimo a ntswintše motswiri ke arogane le Kriste. 4
Gape bona ke Baisraele; o ba dirile bana ba gagwe mme a ba utollela letago la gagwe; a dira dikgwerano le bona, a ba fa melao ka Moshe; ke ba ba mo khunamelago ka tshwanelo, ba ba filwego ke yena dikholofetšo; 5ke bona ditlogolo tša borakgolokhukhu ba Baheberu, bao setšhabeng sa bona go tswetšwego Kriste. Modimo, Mmušatšohle, a a retwe go ya go ile!9:5 “Modimo ... go ya go ile!” goba “gomme yena, yo e lego Mmušatšohle, a a retwe go ya go ile!” Amene.
6Fela ga se go re ke re kholofetšo ya Modimo e wetše fase; gobane ga se bohle ba lešika la Israele ba e lego Baisraele ka tumelo. 7
Le gona ga se ba lešika ka moka la Abrahama ba e lego ditlogolo tša gagwe. Modimo o rile go Abrahama: “Ke ka Isaka mo o tlago ba le ditlogolo.” 8Taba ye e ra gore ga se bana ka moka ba go tswalwa ke Abrahama bao e lego bana ba Modimo; ke fela bao Abrahama a ba tswetšego ka kholofetšo ya Modimo ba go thwego ke bona ditlogolo tša mmannete tša Modimo. 9
Gobane kholofetšo ya Modimo e rile: “Išago ka tšona nako tše ke tla boa mme Sara o tla be a belege morwa.”
10Gomme fao ga se moka. Barwa ba Rebeka le bona ba be ba tswetšwe ke monna o tee, e lego Isaka, rakgolokhukhu wa rena. 11-13
Pele ga ge ba tswalwa, pele ba dira se sebotse goba se sebe, Modimo o ile a botša Rebeka a re: “Mogolo o tla hlankela moratho.” Le Mangwalo a Makgethwa a re: “Ke ratile Jakobo, ka hloya Esau.” Morero wo wa Modimo o ya le go ikgethela ga gagwe. Ga o laolwe ke se motho a se dirago, o laolwa ke yena Modimo yo a bitšago motho.
14Na bjale re tla reng? Kgane re tla re Modimo ga se a loka? Le gatee! 15
Gobane o boditše Moshe a re: “Ke tla gaugela yo ke ratago go mo gaugela; ke tla šokela yo ke ratago go mo šokela.” 16Ka gona, dilo ga di ye ka thato goba tumo ya motho, eupša di ya ka kgaugelo ya Modimo. 17
Gobane Mangwalo a Makgethwa a botša kgoši ya Egepeta a re: “Ke go beile kgoši ka lebaka la yona taba ye, gore ka wena ke bontšhe maatla a ka, gomme ke phatlalatše setumo sa ka lefaseng ka moka.” 18Ge go le bjalo gona, Modimo o gaugela yo a ratago go mo gaugela, ebile o ngangabatša yo a ratago go mo ngangabatša.
19Ge go le bjalo gona, motho a ka no mpotšiša a re: “Bjale Modimo o reng a bona motho molato, etšwe go se yo a ka lwantšhago thato ya gagwe?” 20
45:9
Aowi! Ke wena mang, motho ke wena, o ka solago Modimo! Kgane sebjana se ka botšiša mmopi wa sona sa re o be o reng o mpopa ka mokgwa wo? 21Kgane mmopi ga a na tokelo ya go bopa dibjana tše pedi ka letsopa le tee, se sengwe ya ba sa matšatši a magolo, sengwe ya ba sa mehleng?
22Agaa, le tše di dirilwego ke Modimo di bjalo. O ratile go bontšha kgalefo ya gagwe le go tsebatša maatla a gagwe. Eupša bale a bego a ba galefetše, bale ba bego ba lebanwe ke go fedišwa, ga se a ka a ba felela pelo. 23Le gona o be a nyaka go utolla letago la gagwe le legolo, le a ilego a le tšholla godimo ga rena ba a bego a tlilo re gaugela, rena balokišetšwaletago ba gagwe. 24Gobane re batho ba a ba biditšego, e sego fela gare ga Bajuda, eupša le gare ga baditšhaba. 25
Ke tšona tše a di bolelago ka pukung ya Hosea ge a re:
“Setšhaba se e sego sa ka ke tla se bitša ‘Setšhaba sa ka’.
Morafe wo ke bego ke sa o rate ke tla o bitša ‘Moratiwa wa ka’.26
“ ‘Ga le setšhaba sa ka’,
ke gona mo ba tlago bitšwa ‘bana ba Modimo yo a phelago’.”27
30Bjale re ka phetha ka go reng? Re ka phetha ka go re baditšhaba ba ba bego ba sa itshwenye ka go nyaka go lokafatšwa ke Modimo, ba be ba lokafatšwa ka tumelo, 31kganthe Baisraele ba ba bego ba nyaka molao wa go ba lokafatša, ba o hlokile. 32Ba o hlokile ka lebaka lang? Ke ka lebaka la ge ba be ba sa ikanye tumelo, eupša ba ikanya mediro ya bona. Ka gona ba kgopša ke leswika la sekgopi 33
le le bolelwago ke Mangwalo a Makgethwa ge a re:
“Bonang, ke bea leswika la sekgopi Sione,
letlapa le le tlago ba thetša.
Fela yo a dumelago go lona a ka se swabe.”


text:
Ka Letšatši Mapungubwe National Park
Tumelelo Ya Mapungubwe
Phaka ya bosetšhaba ya Mapungubwe e amogela diketekete baeti ka letšatši (go akaretšwa le baeti ba bantši bao ba sekolo le dihlopha) gomme dinomoro di a gola ka mehla. Godimo ga moo, 60% ya baeti ke bathobaso, yeo e fapana go ya ka palo ya godimo ya batho ba bašweu ba dipalopalo mo diphakeng tše dingwe tša bosetšhaba. Phaphano ye e ka ba lebaka la gore Mapungubwe National Park ke phaka ya mathomo ye ikgafilego go Afrika; ye e ketekang histori ye e ganilwego goba e tlgetšwego. Diphaka tše dingwe, ka go le lengwe, gantši di bonwa bjalo ka okeletšwa ya nako ya kgethologanyo le ka tlwaelo di be di sa dumele badudi ba fao. Tumelelo ye, ya Mapungubwe ke solo se SAN Parks e nyakago go se hlohleletša ka mafelong a mangwe a tlhago.
Eupša ke mabapi le tše dingwe tša go feta dipolotiki. Mapungubwe e bontšha e tumile ka lebaka la gore ke lefelo le lebotse go le etela. Go na le pono ye kgethegilego ya go se tlwaelege. Dikampa tša go khutša ke tša maemo. Gomme diphaka di na le gape mafelo a mararo a bohlokwa a archaeological a Mapungubwe mmoto, K2 le Schroda.
Go Baneng o ema?
Phaka e fa madula a maemo (bokaone go feta Kruger) le ditiragalo tša lehumo le kgahlišo.
Tikologo mo phakeng ke ye kgethegilego e bile ga ya tlwaelega. Mo milenia, seo se be se le temelo ya godimo se jelwe go dira tebego ya naga tša molapo le lekopo.
Mo thoko ga Limpopo, mašeledi a sehlaba a dira motheoša wo mokonya wa go theogela go mafula a noka.
Altitude e ka magare ga dimetara tše 300 go 780 tša ka godimo ga legato la lewatle. Mmoto wo hlaotšwego le Koppies tša selete, tša go swana le Mapungubwe, di be di dirilwego ge llaga ya leswika la Clarens le mo aeons, go fihlela ge palo ya mothaladi ya outcrops di setše.
Cap ye khubedu ya leswika (e hlalošwa bjalo ka petrified desert dunesâ) e kopnatšha le bjang bja mmala wa serolane mo valleys go fa moeng a vivid ya mmala.
Translated by Lebogang Sewela